Ayah Ini Kongsi Pengalaman Hantar Anak Ke Taska Di Jepun Yang Memang ‘Strict’ Tentang Kesihatan

Umum mengetahui bahawa negara Jepun bukan sahaja mempunyai sistem teknologi yang tinggi, malah rakyat di sana juga dikatakan mempunyai tahap disiplin yang tinggi. Ini juga termasuk dengan mementingkan tahap kesihatan terutama sekali apabila melibatkan sistem pendidikan.
Seorang ayah yang merupakan rakyat Malaysia yang menetap di Nagoya, Jepun ini berkongsikan pengalaman beliau apabila anak yang dihantar ke taska secara tiba-tiba demam. Ternyata tindakan yang diambil oleh pihak taska juga memang sangat pantas dan turut mementingkan kesihatan kanak-kanak yang lain.

BAGAIMANA JEPUN DIDIK RAKYAT ADA SIFAT TANGGUNGJAWAB?

Rutin saya pagi ini seperti biasa, hantar Akira ke sekolah (orang lain panggil taska/nursery, tapi kami panggil sekolah) sekitar jam 9.15 pagi. Kebiasaannya saya akan terus ke lab, tapi pagi ini ada urusan sikit di balai polis. Saya sampai lab sekitar jam 10.15 pagi. Belum sempat masuk lab lagi, telefon saya berbunyi. Terpapar nama sekolah Akira di skrin telefon.

Tak lain tak bukan ni, mesti suruh jemput Akira. Saya pun jawab panggilan tersebut.

“Hello. Minta maaf ya Encik Bapa (direct translation of Otõsan) sebab mengganggu. Saya Cikgu Fatimah di talian. Saya minta maaf, saya nak beritahu suhu Akira tinggi lah, 38.2°C. Tadi saya cuba hubungi Puan Ibu (direct translation of Okāsan) tapi tak berjaya. Jadi saya hubungi Encik Bapa, minta maaf ya. Boleh ke Encik Bapa jemput Akira di sekolah?”
8.50 pagi. Akira sebelum ke sekolah. Sihat je
Saya pun terus jawab, “Boleh, beri saya masa 20 minit. Terima kasih kerana beritahu.”
Cikgu Akira balas lagi, “Minta maaf sangat-sangat mengganggu masa Encik Bapa.”
Saya masuk lab kejap, buka PC, check jadual dan apa yang patut. Kebetulan hari ni tak buat experiment, cuma datang lab untuk analisis data. Kemudian, saya pun cabut dan merempit ke sekolah Akira. Sampai di sekolah, saya terus ke kelas Akira. Tengok dia takda dalam tu. Cikgu Fatimah macam biasalah, 3-4 kali mohon maaf sebab mengganggu masa Encik Bapa. Cikgu Fatimah tunjukkan Akira, di bilik kuarantin berhampiran kelas. Akira tidur, jamah badan dia, memang panas sikit.
9.15 pagi. Sewaktu hantar di sekolah, suhu normal 37.3°C
Cikgu Fatimah dah siapkan semua kelengkapan Akira yang dibawa pagi tadi untuk dibawa pulang. Pampers kotor, towel, sapu tangan, bekal dan buku rekod. Biasanya ibu bapa kena kemas sendiri barang anak-anak. Maksudnya, Akira kena beredar cepat dari sekolah. Sekarang musim influenza, mungkin takut Akira mengjangkiti atau dijangkiti rakan-rakan yang lain.
Kami berdua pun pulang ke rumah, 5 minit je jalan kaki. Sampai di rumah, Akira aktif macam biasa. Tak nampak macam orang demam pun. Ke Akira saja buat-buat demam hari ni sebab malas sekolah? Haha
DI JEPUN, KESIHATAN ANAK SEBELUM MASUK SEKOLAH DIPANTAU
10.30 pagi. Dalam bilik kuarantin di sekolah. Suhu 38.2°C.
DAH TU KAU NAK CERITA APA NI? MACAM TAK KENA JE DENGAN TAJUK. BUANG MASA JE BACA CERITA KAU DENGAN ANAK KAU.
Okay, relaks. Pengajarannya di sini. Hehe. Sebagai ibu bapa, lagi-lagi ibu bapa muda macam kami, anak kecil kita amat mudah dijangkiti virus dan bakteria pada umur begini.
Di Jepun, mereka akan pantau kesihatan anak kita sebelum masuk sekolah dan semasa di sekolah. Sewaktu hantar pagi-pagi, kita kena check suhu anak. Jika suhu melebihi 37.5°C, cikgu tak benarkan hantar anak ke sekolah. Di sekolah pula, cikgu akan pantau suhu secara berkala. Sekiranya melebihi 37.5°C, cikgu akan call ibu bapa untuk jemput anak mereka secepat mungkin.
Jadi sistem ini mengajar ibu bapa bersifat dan bersikap tanggungjawab terhadap anak masing-masing. Kalau anak kita sakit dan masih dibiarkan di sekolah, mungkin penyakit tersebut akan berjangkit pada rakan-rakan yang lain. Tanggungjawab itu bukan sahaja terhad kepada anak sendiri, malah kepada anak-anak yang orang lain dan juga kelompok masyarakat itu sendiri.
IBU BAPA TAK BOLEH PENTINGKAN DIRI SENDIRI

Di sini, ibu bapa tidak boleh pentingkan diri sendiri. Tidak boleh ada sikap acuh tak acuh. Tidak boleh ada dialog seperti ini “Biar lah anak tu, suhu tinggi sikit je tu, sihat je kan.” “Aku dah bayar yuran bulanan, kau jaga je lah anak aku tu.” “Aku tak boleh jemput lah. Aku busy ni nak kempen PRK Kimanis.” STRICTLY NO. Anak kita tanggungjawab kita dan kita juga bertanggungjawab pada masyarakat.
Dan pelaksanaan sistem ini juga melibatkan kerjasama banyak pihak. Isteri saya bekerja, tapi majikannya sangat memahami perihal ibu beranak kecil. Sekiranya Akira kurang sihat dan memerlukan isteri untuk cuti, majikan akan memberikan cuti tanpa banyak soal. Tapi di Jepun ni, kalau cuti kena potong gaji ya. Sebab cuti tahunan bergaji pun dah habis untuk medical check-up Akira. Hehe
Saya selalu share perkembangan Akira di IgStory. Sudah beberapa kali saya berkongsi cerita disuruh jemput Akira di sekolah kerana suhu tinggi. Kawan-kawan di Malaysia ramai memberi respon positif tentang sistem ini.

Kata mereka kalau di Malaysia, anak demam, batuk kuat ataupun penuh hingus di hidung, masih lagi dihantar ke sekolah/nursery. Ibu bapa yang anak mereka sihat berasa risau dijangkiti. (*antivax bangang suka ayat ni, anak vaksin pun kena penyakit juga) Kerana apa terjadi? Kerana ibu bapa tiada rasa tanggungjawab terhadap anak juga terhadap masyarakat.
Saya memahami, sistem ini melibatkan banyak pihak dan pelaksanaannya tidak menyeluruh. Mungkin ada sekolah/nursery yang amalkan sistem ini, tapi ibu bapa pula tidak dapat sokongan daripada majikan. Jadi terpaksa juga tinggalkan anak di sana walaupun timbul rasa tanggungjawab di hati. Tetapi sekiranya ibu bapa tidak punyai halangan daripada mana-mana pihak, amalkan lah rasa tanggungjawab ini. Sayangi anak kita dan bertanggungjawablah kepada masyarakat di sekeliling kita.
Nanti undilah saya jadi Ahli Parlimen dan jadi menteri, akan saya usulkan di dewan parlimen Rang Undang-undang dan kita gubal sistem ini sebagai Akta. Ibu bapa atau majikan yang tak ikut, kita denda dia. Untuk antivax pula, kita bagi hukuman penjara mandatori. Haha Maaflah termembebel pula di sini. Terima kasih kepada mereka yang sudi membaca sampai habis. Semoga Allah merahmati kehidupan kita semua di dunia dan akhirat, Inshaallah.
Sumber : Khairul Amzar Tansri


“Tunggu Pakcik Beli Aiskrim”, Anak Dijumpai Selepas Hilang Diculik 6 Jam

Hari ini tular sebuah berita di mana sepasang suami isteri trauma selepas anak sulung mereka yang berusia tujuh tahun hilang dipercayai diculik di hadapan kediaman mereka di Taman Teratai.
Dalam kejadian tersebut, mangsa, Nur Damia Qaleesya kemudiannya ditemui selamat di belakang barisan rumah kedai kira-kira 1.5 kilometer dari rumahnya, kira-kira enam jam selepas dia dilaporkan hilang.

Menurut laporan Harian Metro, Mohd Khairul Nizam Shafii, 34, berkata, setiap petang anak sulungnya itu akan keluar bermain bersama rakan baiknya yang juga anak jiran mereka di hadapan rumah.
Katanya, sebelum kejadian anaknya itu sempat memaklumkan mahu bermain di rumah rakan baiknya yang terletak hanya 200 meter dari rumah mereka jam 4.30 petang semalam.

Dmaklumkan Menaiki Kereta Seorang Lelaki Tidak Dikenali
Difahamkan anak kedua pasangan suami isteri terbabit, Nur Rania Qaisarah, 5, pulang sambil menangis kira-kira jam 5.00 petang dan memaklumkan kakaknya menaiki kereta dipandu seorang lelaki tidak dikenali.

“Saya dan isteri, Nur Aida R Mohd Tahir, 34, panik sebelum bergegas mencari anak sulung di sekitar kawasan perumahan dan bertanya jiran, namun Damia gagal dikesan dan ditemui.
“Saya dan isteri terus bergegas ke Ibu Pejabat Polis Daerah (IPD) Iskandar Puteri bagi membuat laporan. Selepas enam jam saya membuat laporan, polis menghubungi saya memaklumkan anak sulung saya ditemui penduduk dan dihantar ke taman permainan berdekatan rumah saya, kira-kira jam 10.30 malam,” katanya ketika ditemui.
Terdahulu kes kehilangan Nur Damia yang dipercayai diculik tular di media sosial sejak tengah malam tadi.
Ketua Polis Iskandar Puteri, Asisten Komisioner Dzulkhairi Mukhtar mengesahkan menerima laporan mengenai kes penculikan kanak-kanak itu.
Kes Masih Dalam Siasatan
“Bagaimanapun, kes ini masih dalam siasatan lanjut,” katanya.
Dalam pada itu, Mohd Khairul Nizam berkata, beliau amat bersyukur kerana anak sulungnya ditemui dalam keadaan selamat selepas mereka sekeluarga berada dalam keadaan trauma selama enam jam berikutan kehilangan Nur Damia.
“Sebaik polis memaklumkan anak sulung sudah ditemui, saya dan isteri bergegas ke taman permainan terbabit untuk bertemu Damia.
“Saya dan isteri menangis sebelum memeluk erat Damia. Tuhan saja tahu perasaan saya dan isteri ketika itu. Tiada kata-kata lain selain ucapan syukur kerana Damia selamat walaupun dia dilihat memakai pakaian berbeza berbanding ketika keluar petang semalam.
“Keadaan di taman permainan ketika itu ada beberapa orang penduduk dan polis, mereka turut membaca doa selamat. Selepas itu saya dan Damia di bawa ke Balai Polis Iskandar Puteri untuk diambil keterangan dan kami dibenarkan pulang selepas itu menjelang tengah malam tadi,” katanya.

“Tunggu Pakcik Belikan Aiskrim”
Sementara itu, Aliffi Abd Rahim, 28, individu yang menemui Nur Damia di belakang kedai makan di Taman Teratai, tidak menyangka gerak hatinya untuk makan di sebuah restoran yang baru dibuka di kawasan taman perumahan akhirnya dapat menyelamatkan kanak-kanak perempuan terbabit.
Katanya, sebelum pergi ke restoran terbabit bersama abangnya, Affandi 33, dia ada terbaca tular di media sosial mengenai kanak-kanak perempuan berusia tujuh tahun dilaporkan diculik di Taman Teratai.
Antara tangkap layar yang dikongsikan di media sosial kejiranan

“Sewaktu saya lalu di laluan menuju ke restoran itu, keadaan agak sunyi namun tiba-tiba nampak kelibat seorang kanak-kanak perempuan di sebalik tembok di belakang deretan kedai di situ.
“Saya turun dari kereta dan melihat lebih dekat wajah kanak-kanak perempuan itu. Kelihatannya sama seperti gambar wajah kanak-kanak yang dilaporkan culik yang kisahnya tular di media sosial, yang juga jiran kami.
“Kanak-kanak perempuan itu dalam keadaan bingung sebelum beritahu nama dia Damia. Saya kemudian cuba pujuk dengan beritahu akan bawa pulang bertemu ibu bapanya apabila dia berkata sedang menunggu seorang pakcik membelikannya aiskrim. Namun, dia akhirnya ikut saya dan abang untuk dihantar pulang ke rumah,” katanya.
Aliffi berkata, beliau menyerahkan Nur Damia kepada anggota polis yang membuat kawalan di sekitar kediaman ibu bapa kanak-kanak berkenaan sebelum keterangannya turut diambil bagi membantu siasatan.
“Saya harap kejadian seumpama ini menjadi pengajaran dan tidak berulang,” katanya.
Sumber: Harian Metro


Anak Didakwa Tembak Ayah Gara-Gara Salah Beli Kepak Ayam

Seorang lelaki dilaporkan marah dan mengamuk dengan bapanya yang pulang ke rumah dengan pesanan kepak ayam yang salah. Alika Unaga Suliafu, 31, bertengkar dengan bapanya apabila dia tiba di apartmen dengan pesanan kepak yang tidak disukainya.
Pergaduhan di Bountiful, Davis County, Utah, menjadi bualan hangat dan Suliafu lantas mengeluarkan sepucuk pistol dan mengacukan kepada ayahnya serta-merta.

Baca juga: Potong Rambut Anak Tanpa Kebenaran, Ayah Saman Sekolah RM4.17 Juta
ANAK DIDAKWA TEMBAK AYAH GARA-GARA SALAH BELI KEPAK AYAM
Menurut laporan Metro UK, Suliafu kecawa lalu melepaskan tembakan namun tersasar kerana si ayah sempat menunduk. Akhirnya peluru itu menghala ke dinding sebelum tembus ke mesin basuh rumah jiran. Ayah lelaki tersebut tekad membalas serangan lalu merampas pistol dari tangan anaknya.

Dalam pergelutan itu, lelaki yang mengamuk terbabit sempat melepaskan dua das tembakan, namun peluru tersasar dan menghala ke arah siling sebelum tembus ke lantai rumah tingkat atas.
Akhirnya ayah lelaki tersebut berjaya merampas pistol tersebut, dalam masa sama lelaki terbabit dikatakan cuba melarikan diri namun gagal apabila sepasukan polis tiba di tempat kejadian dan menahannya.

Disebabkan itu, lelaki  yang amuk akibat perkara tersebut didakwa atas tuduhan membunuh serta melepaskan tembakan senjata api untuk tujuan jenayah, sebelum akhirnya dipenjarakan di Penjara Davis County di Farmington, Utah.
Sumber: Metro UK


Dianggap ‘Lembap’ Di Sekolah, 9 Anak Disleksia Ini Kini Berjaya dan Popular

Jika suatu ketika dulu, kanak-kanak yang menghadapi masalah untuk belajar dianggap bodoh atau malas, tetapi kini anggapan tersebut mungkin boleh disanggah.
Terdapat banyak kemungkinan yang boleh diandaikan tentang perkara ini. Mereka mungkin berada dalam kategori lembap (slow learner), hiperaktif ataupun mengalami disleksia.

Disleksia bukanlah satu penyakit yang berbahaya tetapi merupakan masalah yang dihadapi oleh kanak-kanak apabila mereka ke sekolah.
Foto Kredit: bbc.com

Walaupun Dianggap Lembap, Anak Disleksia Sebenarnya Mempunyai IQ Tinggi
Sungguhpun begitu, sekiranya tidak dibendung dari awal masalah ini akan menjejaskan peribadi dan keyakinan diri anak kerana mereka sering dipandang rendah dan diasingkan. Disleksia berasal daripada bahasa Greek bermaksud “bermasalah dengan perkataan”.

Pada asasnya masalah ini berkait dengan pertuturan, bacaan, tulisan, konsentrasi dan ingatan.
Mungkin ramai ibu bapa tidak peka tentang masalah disleksia dan hanya menyedarinya bila anak sudah ke sekolah, itu pun jika guru terbabit peka dengan keadaan muridnya.
Sekiranya tidak dibendung dari awal, pastinya masalah ini boleh menjadi lebih besar. Kanak-kanak tersebut terpaksa menerima tohmahan bahawa dia seorang bodoh, degil, malas dan sebagainya. Sedikit sebanyak emosinya akan terganggu dan seterusnya menjejaskan pelajarannya di sekolah.
Walaupun masalah asasnya hanya berkait dengan bahasa tetapi jika dibiarkan ini akan merumitkan dan menjejaskan pelajaran mereka.
Siapakah antara individu terkenal dunia yang mengalami disleksia?
Keira Knightley / Foto Kredit: speakerscorner.me
1. Keira Knightley
Aktres terkenal Pirate of The Carribean ini didiagnos dengan disleksia pada usia 6 tahun, apabila Keira mengalami masalah membaca di sekolah. Ibu bapanya cepat menyedari akan hal ini, tetapi mereka bijak menanganinya.
Melihat kesungguhan dan minat mendalam Keira dalam bidang lakonan, ibu bapanya berjanji akan mencarikan agen lakonan buatnya dengan syarat Keira belajar membaca dengan baik.
Bersemangat dengan perjanjian ini, Keira Knightley menyahut cabaran dan belajar membaca dengan tekun menggunakan skrip drama pementasan klasik, Sense And Sensibility sebagai nota yang membantunya membaca dengan baik.
Dan, dari sinilah beliau mula mengorak langkah. Ternyata semua usahanya berbaloi!

Orlando Bloom / Foto Kredit: artcreationforever.com
2. Orlando Bloom
Seakan kebetulan, siapa sangka seorang lagi pelakon Pirates Of The Carribean ini juga menghidapi disleksia. Menurut beliau, sebelum diangkat menjadi pelakon terkenal, beliau terpaksa bekerja keras sehingga selalu menganggap dirinya bodoh.
“Saya terpaksa melakukan sesuatu kerja 3 kali ganda lebih daripada orang normal, tetapi keputusannya hanyalah 2/3 daripada apa yang saya harapkan.”

Patrick Dempsey / Foto Kredit: her.ie
3. Patrick Dempsey
Masihkah anda ingat lagi dengan drama ‘Grey’s Anatomy’? Ya, Patrick Dempsey adalah pemegang watak utama yang turut digelar ‘McDreamy’ dek renungan matanya serta pesona yang cukup memukau!
Beliau didiagnos menghidap disleksia pada usia 12 tahun, dan turut merasakan kesusahan yang sama. Walaubagaimanapun, anak disleksia ini menyifatkan kondisi inilah yang menjadikan beliau rajin berusaha, walaupun telah berada di puncak kejayaan.
Sehingga kini, beliau mengaku masih mengalami sedikit kepayahan dari semasa ke semasa, terutamanya untuk membaca skrip dengan laju dan menghafalnya.

Tom Cruise / Foto Kredit: gamesradar.com
4. Tom Cruise
Siapa tidak kenal dengan Tom Cruise, aktir berwajah kacak yang digilai sejak dahulu sehingga kini. Walaupun telah membintangi ratusan filem, Tom Cruise mengakui zaman sekolahnya bukanlah sesuatu yang mudah.
Sejak umur 7 tahun lagi, beliau telah dilabel disleksia dan menghadapi kesukaran dalam pembelajaran. Antaranya, beliau sukar mengingat apa yang dibaca, mudah bosan, rasa rendah diri, selalu gementar, dan kecewa dengan diri sendiri.
Sebagai salah seorang Pengasas Hollywood Education And Literacy Project, beliau kini ingin memastikan anak-anak disleksia mendapatkan pendidikan yang sepatutnya melalui pendekatan dan teknik yang bersesuaian.

Steve Jobs/ Foto Kredit: biography.com
5. Steve Jobs
Pengasas dan CEO jenama komputer dan elektronik Apple atau Iphone ini memang selalu mengejutkan kita dengan pelbagai kisah kejayaan yang memberi inspirasi.
Dalam temubualnya bersama Dyslexia Help, Steve Jobs hanya sempat belajar satu semester di kolej dan tidak berjaya menamatkan pengajiannya kerana mengalami masalah pembelajaran.
Baginya, pembelajaran di sekolah adalah tidak praktikal dan tidak bersesuaian dengan kebolehannya.
Mengikuti naluri dan gerak hatinya, beliau berusaha sendiri mencipta kejayaan dengan memulakan perniagaan yang memberi manfaat kepada ramai, dan tentulah sangat menguntungkan.

Bill Gates / Foto Kredit: aib.edu.au
6. Bill Gates
Aduh, kenapalah nama Bill Gates mesti ada sekali apabila Steve Jobs ada? Bagaikan ‘konspirasi’ pula mereka berdua ni ya? Bagi yang belum tahu, genius IT yang juga pengasas komputer Microsoft ini adalah anak disleksia.
Beliau yang pernah dinobatkan sebagai manusia paling kaya di dunia selama 13 tahun berturut-turut oleh Majalah Forbes ini juga mengalami masalah di awal usia mudanya. Antara ‘quote’ yang paling popular tentang masalah pembelajarannya di sekolah ialah:
“Ya, saya gagal dalam beberapa subjek di sekolah, tetapi kawan saya lulus. Sekarang, kawan saya seorang jurutera di Microsoft, tetapi saya pula adalah pemiliknya.”

Ingvar Kamprad/ Foto Kredit: jobstreet.com.my
7. Ingvar Kamprad
Mungkin anda tidak kenal dengan namanya, tapi sudah pasti ramai yang kenal dengnan jenama IKEA.
Ya, beliaulah pengasas kepada kedai barangan perabot IKEA yang sangat popular di seluruh dunia ini.
Menurut Dyslexia Help, penyakit disleksia ini menjadikan beliau sukar mengingat kod nombor produknya. Lalu, beliau mencari jalan kreatif untuk membantunya mengenalpasti produk tersebut dengan lebih mudah:

Perabot besar dinamakan dengan tempat di Sweden
Kerusi dan meja dinamakan dengan nama orang
Perabot dan kelengkapan taman dinamakan dengan Pulau di Sweden

Dengan penjenamaan seperti ini, Ingvar Kamprad telah membawa IKEA memperkenalkan sesuau yang ikonik dan tak pernah dibuat orang. Malah, keunikan inilah yang menjadikan IKEA istimewa di mata dunia.

William Hewlett / Foto Kredit: hewlett.org
8. William Hewlett
Salah seorang peneraju jenama komputer dan elektronik bertaraf dunia, Hewlett-Packard, turut terbuka untuk mendedahkan simptom yang dihidapinya.
Anak disleksia ini mengakui mengalami saat-saat yang sukar di sekolah, terutamanya untuk menyiapkan kerja bertulis.
Walau apa pun, beliau berusaha dengan gigih untuk mengatasi masalah disleksia dan berjaya menamatkan pengajian ijazah sarjana muda di Universiti Stanford, serta dua lagi ijazah dalam bidang Kejuruteraan Elektrikal.
Ini membuktikan bahawa anak disleksia memiliki IQ yang tinggi walaupun mengalami kesukaran belajar.

Steven Spilberg / Foto Kredit: foxnews.com
9. Steven Spielberg
Oh ya, lupa diperkenalkan seorang lagi lagenda bintang yang bersinar walaupun menghidap disleksia.
Pengarah terkenal ini telah mengarahkan pelbagai filem terkenal seperti Jurassic Park, Jaws, ET, dan banyak lagi.
Seperti anak disleksia lain, Spielberg juga pernah dibuli dan ditertawakan kerana kesukaran belajar. Menurutnya, beliau lewat membaca 2 tahun daripada rakan sekelas yang sebaya dengannya.
Kesungguhan Spielberg jelas terbukti apabila beliau kembali menyambung pengajiannya yang tertangguh sejak tahun 1968 pada usia 50an.
Foto Kredit: lsd-mag.com
Anak Disleksia Bukan Keseorangan!
Dengan kisah-kisah inspirasi di atas, diharapkan agar mereka yang memiliki anak disleksia tidak berputus asa dan sentiasa mencari jalan kreatif untuk memberi didikan yang sesuai dengan mereka.
Ini kerana, setiap anak disleksia adalah berbeza, walaupun mereka mengalami simptom yang akan serupa.
Ramai lagi selebriti yang mengalami disleksia kini berjaya di Malaysia, mahupun di mata dunia. Antaranya Baki Zainal, Saiful Nang, Jim Carrey, Jennifer Aniston, Keanu Reeves, Muhammad Ali, serta para pemikir bijak seperti Alexander Graham Bell, Pablo Picasso, dan Leonardo Da Vinci.


Anak Ekzema Sampai Kulit Merekah, Ibu Tekad Jaga Pemakanan Sampai Turun 11KG

Ekzema biasanya terjadi pada bayi atau kanak kanak. Ia dikenali juga sebagai atopic dermatitis (kulit). Ekzema akan menyebabkan radang pada kulit, bengkak, gatal dan ruam merah. Ekzema selalunya terdapat di muka, pergelangan tangan, pertengahan siku dan juga lutut. Kulit yang terlibat akan menjadi berkerak.
Hal ini sama seperti perkongsian seorang bapa di laman Facebook yang bercerita mengenai anaknya yang menghidap ekzema serta kesabaran isteri tercinta menjaga si kecil sehingga berat badan turun sebanyak 11kg. Ikuti kisah inspirasi di bawah dan menyentuh hati. Alahai….

Baca juga: Wanita Ini Kongsi Petua Turun Terumun Rawat Ekzema Guna Buah Pinang
ANAK EKZEMA SAMPAI KULIT MEREKAH, IBU TEKAD JAGA PEMAKANAN

Tadi ada orang tanya tentang proses penyembuhan eczema anak saya, Saeed. Alhamdulillah dia sembuh sepenuhnya dari eczema ketika umur 1 tahun 5 bulan. Sekarang umurnya dah 5 tahun. Tak pernah datang semula eczemanya. Saeed mula naik eczema masa umur 2 bulan.

Kami jumpa beberapa doktor pakar kulit. Macam-macam ubat dah cuba. Sanggup habis banyak duit untuk Saeed. Yang kelakarnya ada doktor pakar A menyalahkan doktor pakar B sebab bagi ubat yang tak sesuai, katanya bayi tak elok guna ubat tersebut, bahaya. Dua-dua doktor pakar kulit.

Ubat steroid yang kami dapat dari doktor pakar, mula-mula berkesan untuk buatkan kulit Saeed halus mulus, tapi lama-lama makin kurang effect. Kena tambah kekuatan steroid tu baru berkesan balik. Ubat steroid memang ada banyak level. Begitulah yang biasanya berlaku kepada pesakit eczema, sentiasa kena naikkan dos steroid.
Yang peliknya, doktor kata ubat steroid tak elok guna lama lebih dua minggu, tapi setiap kali appointment dengan doktor yang sama, dia bagi ubat steroid bersambung-sambung. Ada orang dah guna steroid bertahun-tahun.
Bila rawatan hospital didapati hanya berkesan sekejap sahaja malah lebih teruk selepas itu, maka kami cuba rawatan aliran natural. Hanya guna ubat natural sahaja dan jaga pemakanan. Kami dah baca bila berhenti ubat steroid eczema akan mengamuk jadi sangat teruk. Kami bersedia.

Kalau tengok gambar Saeed yang eczema teruk ni berlaku selepas kami ambil keputusan untuk hentikan ubat steroid secara beransur-ansur.
TAK PUTUS ASA, GUNA KAEDAH PEMAKANAN PULA
Isteri saya Widyana Ali ada terbaca kisah pengidap eczema dewasa yang dah guna ubat steroid dalam tempoh masa yang lama, hingga steroid paling tinggi.
Kemudian doktor cakap eczemanya dah tak boleh sembuh. Tapi dia tak putus asa, dia berhenti steroid dan guna kaedah pemakanan. Alhamdulillah sembuh.

Bila baca kisah orang sembuh eczema dengan jaga pemakanan dan kaedah ubat natural, Widyana bertekad untuk guna kaedah yang sama. Banyak artikel-artikel pemakanan yang dia baca, sangat banyak.
Walaupun dia jumpa banyak “mazhab” pemakanan tapi dia fokus dengan satu mazhab. Bacalah sendiri ye di fb dia pasal cara pemakanan yang diamalkan. Widyana banyak share, hampir setiap hari pada tahun 2018 dan 2019.
Saya tak pandai nak explain detail pasal mazhab pemakanan dia. Tapi yang utama dia dan Saeed jauhi makanan dan minuman bergula, dan banyakkan makan ubi keledek dan pisang.
Ubi keledek kalau nak yang sedap kena beli keledek Cilembu dari Indonesia. Manis dan juicy. Honey sweet potato, kena cari yang ada perkataan honey, bukan “sweet potato” je.

Pasal pisang pula, walaupun ramai bagitau tak elok untuk penghidap eczema sebab histamin tinggi dan boleh menyebabkan eczema makin teruk, tapi dia kata pisang bagus untuk kuatkan struktur kulit saeed, ni saya tak faham. Memang saya nampak setiap kali bagi pisang, Saeed akan menggaru. Tapi alhamdulillah makin lama makin ok.
Ada doktor kata pemakanan ibu yang menyusu tak memberi kesan kepada anak eczema. Malah doktor perli kami sebab amalkan diet gluten free. Dia kata tak perlu lah ikut trend. Nasib baik kami tak ikut nasihat nasihat doktor tu.
Walaupun sangat mencabar untuk sentiasa jaga pemakanan, tapi Mama Saeed tetap istiqamah. Berat turun dari 63kg ke 52kg. Hehe.. tiba-tiba dapat capai impian yang dah lama terkubur iaitu nak turun berat jadi macam berat dia masa mula-mula kawin dulu, 52kg.
Alhamdulillah berjaya, saya suka Banyak hikmah yang kami dapat dari ujian eczema Saeed. Dapat banyak ilmu dan network. Selain pemakanan dan guna ubat natural kami juga selalu jemur Saeed bawah cahaya matahari setiap pagi. Alhamdulillah setiap pagi saya berjemur bersama Saeed tanpa gagal.

Yang sedihnya ramai yang kami dapati anak mereka tak sembuh eczema dah bertahun-tahun. Malah kami dulu pun ada doktor bagitau “tak apa jangan risau nanti eczema akan sembuh bila anak dah sekolah rendah”
Ya Allah eczema seminggu pun dah nampak azabnya. Tak kan lah nak tunggu anak umur lebih 8 tahun baru sembuh, lagi terseksa.  Sekarang sangat ramai anak-anak yang kena eczema. Semoga Allah menyembuhkan eczema mereka semua.
Sumber: Facebook Mohd Yazid Ismail


Sedih Lihat Anak Gelandangan Di Kuala Lumpur Ini Tidur Di Kaki Lima!

Anak Gelandangan Di Kuala Lumpur, Malaysia
Ada anak? Bayangkan kalau anak kita yang tidur di situ. Atau adik beradik kita. Atau saudara mara kita. Apa perasaan kita semua?

Ekoran dari gambar yang tersebar di Facebook, ramai orang mengatakan Baitulmal Wilayah Persekutuan tidak buat kerja, “pemalas”, “tidak turun mencari”, “hanya tahu duduk di pejabat saja” dan lain-lain kata tohmahan yang tidak sepatutnya.
Kami dapati, ini adalah kes lama tahun 2011. Syabas pada Baitulmal Wilayah Persekutuan kerana sekarang mereka telah hidup selesa di rumah PPR.

Semoga lebih ramai lagi umat Islam terbela dengan bantuan Baitulmal.

Sumber: Facebook Baitulmal Wilayah Persekutuan


Ketahui 11 Risiko Anak Gemuk & Gendut. Amalkan Tips Untuk Mencegah Dari Awal!

Masalah Anak Gemuk
Gemuk. Macam teruk sangat bunyinya. Lebih-lebih lagi pada kanak-kanak yang tidak tahu apa-apa. Ada yang anak susah makan, dan ada pula yang anak sangat suka makan! Marah-marah jika tidak cukup makan sehingga berat badan berlebihan dan mengundang kegemukan.
Baik, kita tukarkan gemuk pada obesiti. Nampak macam lebih sedap. Harap-harap tiada yang terasa dengan artikel ini.

Apa itu obesiti?
Secara asasnya, obesiti merupakan satu sindrom yang sedang melanda rakyat Malaysia pada masa kini. Terlalu ramai sangat orang yang gemuk. Ini maksud obesiti dari Kementerian Kesihatan.

BMI = berat (kg) / tinggi² (m²)
Berlebihan berat badan: BMI melebihi ‘percentile‘ ke 85
Obesiti : BMI melebihi ‘percentile‘ ke 95
Obesiti yang serius: BMI melebihi ‘percentile’ ke 99

Obesiti bukan hanya melibatkan orang dewasa tetapi ia juga berlaku dikalangan kanak-kanak. Keadaan ini semakin meruncing apabila banyak kedai-kedai makanan segera yang boleh didapati di Malaysia. Kemudahan akses kepada makanan segera juga menjadi penyumbang kepada kanak-kanak memilih makanan segera sebagai pilihan untuk di makan.

Kenapa anak gemuk?
Ada banyak faktor, antaranya ialah:

1. Faktor sekeliling
Faktor persekitaran ialah faktor penyebab utama untuk obesiti walaupun kita tahu faktor genetik juga memainkan peranan. Apabila ibu bapa gemuk, anak mempunyai risiko yang tinggi untuk menjadi gemuk kerana mengalami faktor persekitaran dan faktor genetik yang sama.
2. Faktor genetik
Faktor genetik tidak boleh diubah. Oleh itu, kita perlu menumpu perhatian kepada faktor persekitaran untuk mencegah obesiti.
Kurang daripada 1% kes berlebihan badan yang dirujuk ke hospital dikenalpasti berpunca daripada masalah hormon dan masalah genetik.
3. Faktor pemakanan
Walau apa pun penyebabnya, masalah obesiti berlaku apabila pengambilan kalori melebihi penggunaannya.
Peningkatan berat badan = pengambilan kalori > penggunaan kalori
Makanan yang meyebabkan anak gemuk
Selain itu, makanan segera seperti nugget, burger, kentang goreng dan lain-lain juga mudah untuk didapati di kantin sekolah. Keadaan ini menyebabkan kanak-kanak lebih terdedah kepada makanan yang mengandungi lemak tepu.
Oleh yang demikian, amat penting bagi ibu bapa untuk mendedahkan anak-anak mereka tentang kesihatan dan pemilihan makanan yang seimbang dari rumah lagi. Tidak terlambat untuk mengubah dan mendidik anak-anak dengan pola pemakan yang sihat dan seimbang. Gunakan tips di bawah untuk mengawal penularan obesiti dikalangan kanak-kanak. Sama-sama kita elakkan permasalahan anak gemuk dan obesiti.
Cara Mencegah Masalah Anak Gemuk
1) Sarapan pagi
Sebagai ibu bapa yang mementingkan kesihatan dan kecergasan anak-anak akan memastikan anak-anak mendapat sarapan yang sihat setiap hari.
Sarapan amat baik untuk anak-anak sebelum mereka memenuhi hari mereka dengan aktiviti yang padat di sekolah. Pengambilan sarapan pada waktu pagi juga akan mencegah anak-anak mengambil makanan tengah hari secara berlebihan.
2) Minum Air Kosong
Air kosong mampu untuk mengawal nafsu makan anak anda. Didik anak-anak minum sebelum makan. Keadaan ini akan membuatkan anak-anak kenyang dan dapat mengurangkan pengambilan makan. Berilah anak-anak anda minum air kosong 8 gelas sehari kerana air kosong mampu membakar lemak.
Gantikan air manis kepada air kosong untuk mengelakkan pengambilan gula yang berlebihan di dalam tubuh anak-anak. Tiada lagi kerisauan anak gemuk. Tiada gula, hanya air masak sahaja.
Belikan botol air yang besar untuk anak selitkan di tepi beg sekolah. Jangan lupa semak dan isi semula air setiap hari.
3) Sediakan Bekal Untuk Anak-anak
Oh, ini cabaran paling besar untuk ibu bekerja zaman sekarang. Selalunya, memang kelam-kabut setiap hari sehingga tidak sempat untuk buat apa-apa.
Sediakan bekal untuk anak-anak bawa ke sekolah.Walaupun di sekolah terdapat pilihan makanan yang boleh di makan oleh anak, tetapi dikhuatiri anak-anak lebih cenderung untuk memilih makanan yang tidak berkhasiat. Ia bakal membuatkan anak gemuk.
Kita bebas menyediakan makanan anak-anak mengikut diet yang sihat dan bersih. Melalui cara ini kita mampu untuk mengawal pemakanan anak serta dapat memberikan mereka makanan yang seimbang yang diperlukan oleh tubuh.
4) Jangan Simpan Makanan Manis Di Rumah
Kalau tidak mahu anak makan jajan, kita sebagai ibu-bapa, janganlah makan. Kepimpinan itu melalui teladan.
Kita sedia maklum bahawa anak-anak lebih menggermari makanan yang manis. Pengambilan makanan yang manis ini berisiko membuatkan anak-anak menghidap obesiti. Di sinilah peranan ibu bapa untuk menghadkan pengambilan makanan manis dengan tidak menyimpan stok di rumah untuk anak-anak jadikan kudapan.
Gantikan makanan yang berkhasiat seperti buah-buahan,kekacang,kismis dan kurma sebagai kudapan anak-anak di rumah.
5) Senaman
Apa salahnya pada hujung minggu, buat aktiviti bersama anak-anak. Bawalah anak-anak anda bersenam di taman setiap hujung minggu dan hari kelapangan.
Terangkan kepada mereka kelebihan dan keperluan bersenam pada tubuh badan. Sedarkan mereka betapa pentingnya kesihatan tubuh badan yang baik dalam kehidupan. Ajarkanlah mereka senaman yang mudah dan menyeronokkan dan dalam masa yang sama mampu membakar kalori. Bila selalu bersenam, anak gemuk pun boleh jadi kurus!
6) Ajar Anak Tentang Makanan
Berilah ilmu tentang makanan kepada anak-anak anda. Mendidik anak itu bukan perkara yang mudah. Tidak perlu penerangan yang detail dan panjang, cukuplah menyatakan kepada mereka bahawa makanan yang seimbang baik untuk kesihatan tubuh badan. Dengan ini, masalah anak gemuk tidak akan berlaku.
Kekurangan ilmu tentang makanan akan menyebabkan mereka makan mengikut nafsu tanpa mengira akibat daripada pengambilan makanan yang berlebihan. Anak gemuk bukan sebab dia makan, tetapi anak gemuk kerana kecuaian ibu-bapa dalam mendidik mereka.
Didikan awal mampu mendedahkan mereka kepada keburukan makan mengikut hawa nafsu.
7) Makan 3-4 Kali Sehari
Senang cerita, untuk elak anak gemuk, makan sedikit, tetapi banyak kali. Beri anak-anak makan secara kerap tetapi dalam kuantiti yang kecil. Makan secara kerap baik untuk diamalkan bagi kanak-kanak yang mengalami masalah berat badan. Kaedah ini baik untuk mereka yang sentiasa lapar dan ingin mengunyah.
Untuk cegah anak gemuk, ibu dan bapa digalakkan untuk menemani anak-anak mereka semasa mereka makan untuk mengawal pengambilan makanan mereka. Ajarkan mereka untuk mengunyah makanan secara perlahan-perlahan sebelum di telan supaya ia mudah untuk dihadam dan membuatkan mereka kenyang walaupun mengambil makanan dalam kuantiti yang kecil.
Apa Risiko Kalau Anak Gemuk?
Menurut Kementerian Kesihatan, anak gemuk atau kanak-kanak berlebihan berat terdedah kepada pelbagai risiko kesihatan;
1. Diabetes Mellitus jenis 2: Ini boleh berlaku pada kanak-kanak berusia seawal 8 tahun.
2. Tekanan darah tinggi – Tekanan darah bertambah berikutan peningkatan berat badan yang berlebihan. Tekanan darah tinggi yang berpanjangan membebankan jantung dan membawa kerosakan kepada jantung.
3. Masalah hati – Masalah hati berlemak (‘Fatty liver disease/ nonalcoholic steatohepatitis or NASH‘) sering berlaku di kalangan kanak-kanak obes dan boleh membawa kepada kegagalan fungsi hati (‘liver failure, cirrhosis‘).
4. Kekurangan oksigen semasa tidur disebabkan rongga pernafasan yang tersekat(‘Obstructive sleep apnea‘): Kanak-kanak yang mempunyai masalah ini mempunyai tidur yang tidak sempurna, dan sering mengalami gangguan pernafasan yang berulang-ulang sepanjang waktu tidur. Mereka juga sering berdengkur semasa tidur. Keadaan ini boleh menyebabkan kematian sekiranya tahap kekurangan oksigen semakin merosot.
5. Batu karang pada pundi hempedu (Gallstones) – Kanak-kanak yang obes mempunyai risiko yang lebih tinggi untuk mengalami masalah ini.
6. Kerosakan sendi – Ini berlaku kerana kanak-kanak obes terpaksa membawa berat yang berlebihan sepanjang masa. Kerosakan boleh berlaku pada sendi kaki.
7. Sindrom metabolik dan risiko penyakit jantung – Sindrom metabolik terjadi apabila pesakit obes juga mempunyai kombinasi masalah-masalah lain seperti kolesterol tinggi, tekanan darah tinggi, dan paras glukos tidak normal. Ini berlaku di kalangan 30-40% kanak-kanak obes dan mereka mempunyai risiko penyakit jantung yang jauh lebih tinggi apabila usia mereka meningkat.
8. Penyakit Jantung – ‘Atherosclerosis‘ (perubahan pada dinding pembuluh darah) ialah masalah yang lazim berlaku pada kanak-kanak obes. Ia boleh berlaku seawal zaman kanak-kanak atau remaja, terutama pada mereka yang mengalami sindrom metabolik.
9. Masalah haid – kanak-kanak perempuan yang obes sering mengalami akhil baligh lebih awal daripada yang biasa. Mereka juga mempunyai risiko fibroid pada rahim (‘uterine fibroid’) and masalah kitaran haid apabila dewasa.
10. Membesar menjadi orang dewasa yang gemuk – Kanak-kanak obes lazimnya membesar menjadi orang dewasa yang gemuk. Setengah daripada orang dewasa yang gemuk juga gemuk pada zaman kanak-kanak.
11. Kemurungan – Masalah obes sering dikaitkan dengan masalah kemurungan dan kurang keyakinan diri. Ini boleh menyebabkan masalah susah tidur, kurang aktif, makan berlebihan dan seterusnya menambahkan lagi berat badan pesakit obes.
Harapan kami
Setiap pendidikan bermula dari rumah. Ibu bapa bertanggungjawab untuk memberi didikan kepada anak-anak. Masalah anak gemuk perlu dielakkan. Didikan perlu merangkumi semua aspek yang diperlukan untuk pembesaran anak-anak. Dedahkan anak-anak dengan makanan yang sihat dan seimbang.
Berikan penerangan tentang makanan yang mereka ambil dari segi kebaikan dan keburukannya kepada tubuh badan. Pendedahan pemakanan yang seimbang dari awal pembesaran mereka akan mengelakkan mereka memilih makanan yang kurang memberi kebaikan kepada tubuh mereka. Jauhi mereka daripada makanan segera yang memberi keburukan kepada mereka.
Pemakanan sihat yang mereka amalkan di rumah juga akan diamalkan oleh anak-anak sebagai panduan mereka dalam memilih makanan di luar.


Anak Guna Pisau, Serang Ibu Bapa Semasa Solat Tarawih

Sungguh di luar jangkaan, seorang wanita cedera terkena pisau semasa cuba mengelak serangan anak lelakinya yang bersenjatakan dua bilah pisau di sebuah rumah di Taman Orkid, Kepala Batas semalam. Lebih mengejutkan adalah kejadian ini berlaku ketika ibu dan ayahnya sedang solat tarawih!
ANAK GUNA PISAU SERANG MAK AYAH SEMASA SOLAT TARAWIH
Dua bilah pisau dapur yang dirampas daripada suspek di Taman Orkid, Kepala Batas malam tadi.

Kejadian kira-kira pukul 9.30 malam itu berlaku ketika ibu bapa suspek sedang menunaikan solat tarawih berjemaah di ruang tamu rumah.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, suspek berusia 29 tahun telah keluar dari bilik dan mengambil dua bilah pisau dapur sebelum cuba menyerang ibu bapanya.

Lelaki itu telah menghalakan pisau berkenaan ke arah ibunya sebelum bapa suspek menolaknya bagi mengelakkan mereka dicederakan.

Apa yang berlaku adalah pisau itu kemudiannya terkena lengan ibunya kerana cuba menghalang pisau dengan tangan dan suspek terjatuh, namun tidak melawan selepas itu. Tambah beliau lagi, akibat kejadian tersebut, ibu suspek berusia 56 tahun mengalami luka sedalam 2 sentimeter (sm) dan sepanjang 6 sm pada lengan kiri serta menerima 10 jahitan.
Beliau berkata, pihaknya yang menerima laporan daripada adik perempuan suspek kemudiannya berjaya menahan lelaki itu di rumah berkenaan kira-kira pukul 10.15 malam.
“Kita turut merampas dua bilah pisau dapur sepanjang 27 sm dan 31 sm berhulu plastik. Siasatan lanjut turut mendapati suspek positif dadah dan mempunyai masalah mental sejak 2016,” katanya lagi.
Kes disiasat mengikut Seksyen 324 Kanun Keseksaan.
Sumber: Kosmo


Patutlah Mak Asyik ‘Habis Bateri’, Rupanya Tenaga Kanak-kanak Setanding Atlet Profesional

“Bilalah korang ni nak tidur… Tak letih ke terlompat sana sini dari tadi. Mak dah penat ni nak oii…”
Situasi begini memang tak asing lagi bagi ibu ayah yang ada anak-anak kecil. Tambah pula sekarang tengah musim cuti sekolah, kalau berjumpa kawan atau sepupu, memang lagi aktiflah budak-budak tu. Ada saja permainan dan ‘projek’ mereka.

Sebenarnya, kajian saintis menerusi Journal Frontiers in Psychology mendapati bahawa kanak-kanak memiliki tahap tenaga setanding dengan atlet profesional dewasa.
Malah, lebih tepat lagi, saintis tersebut menyatakan bahawa tenaga kanak-kanak ni setaraf dengan tenaga atlet sukan ketahanan (endurance athlete) iaitu bidang sukan ketahanan yang melibatkan intensiti tinggi buat tempoh yang panjang seperti renang, berbasikal, tinju, dan sebagainya.

Ini kerana, kanak-kanak menggunakan metabolisme aerobic, di mana ia memberi kebolehan untuk menyingkirkan asid laktik dalam darah iaitu blood lactate, yang menyebabkan keletihan otot. Proses ini menyebabkan mereka tidak berasa penat ketika melakukan aktiviti berintensiti tinggi.

Foto Kredit : gazetadopovo.com.br
Bukan Tenaga Saja Yang Banyak, Mereka Juga Cepat Recharge
Biasanya kita biarkan anak-anak ‘bergasak’ puas-puas, dengan harapan mereka ni akan tidurlah lama sikit kejap lagi.
Tapi kadang-kadang, impian hanya tinggal angan-angan. Si anak cuma lelapkan mata 10-20 minit, terus tak nak tidur semula. Kita nak baring pun tak sempat!
Ini adalah realiti. Dan keletihan mak-mak mengurus anak bukanlah sesuatu yang dibuat-buat.
Menurut kajian tadi, kanak-kanak memiliki kebolehan untuk mengembalikan tenaga mereka dengan sangat cepat.
Sebastien Ratel, Associate Professor dalam bidang Exercise Physiology di Université Clermont Auvergne Perancis, turut menjelaskan bahawa heart rate recovery yang direkodkan oleh kanak-kanak adalah lebih cepat berbanding atlet ketahanan profesional.
Jadi, inilah yang menyebabkan kanak-kanak tak pernah penat bermain, memanjat, melompat, berlari dan sebagainya.
Foto Kredit: stocksy united
Fuh, Patutlah Mak Ayah Dia Yang Asyik Habis Bateri…!
Walaupun mak-mak di rumah boleh pening kepala dan bertukar ‘hijau’ nak melayan anak yang tak penat-penat ni, tapi kita patut bersyukur sebab inilah yang menunjukkan anak-anak kita sihat dan normal.
Daripada tenaga mereka dihabiskan dengan menatap skrin telefon dan TV, lebih baik biar otot-otot bergerak. Sekurang-kurangnya dapat juga melatih kecergasan fizikal mereka.
Lagipun, dah nama pun kanak-kanak, kan?

*Sumber: Healthline, The Telegraph


Jangan Abai Pendidikan Untuk Anak Istimewa, Bangga & Teruskan Usaha Besarkan Mereka Jadi Terbaik!

Anak istimewa atau anak yang berkeperluan khas merupakan anak syurga yang dianugerahkan kepada ibu bapa yang terpilih. Mereka adalah amanah yang terindah dihadiahkan oleh Allah SWT.
Justeru itu, bagi membantu ibu bapa yang memiliki anak istimewa, Doktor Rozanizam Zakaria ada berkongsikan beberapa tips sebagai rujukan anda. Semoga tips ini dapat membantu anda semua.

Baca juga: Dua Pusar Tanda Anak Banyak ‘Akal’, Tunggu Dulu Kalau Nak Cakap, Ketahui Fakta & Mitos Ini Dahulu
ANAK ISTIMEWA TAK KIRA APA JUA KEADAAN

Memang susah untuk cari istilah yang sesuai menggambarkan anak-anak anugerah Allah ini. Namun secara asasnya, tips ini khusus buat ibu bapa yang mempunyai anak yang berkeperluan khas, tidak kira apa juga keadaan.

Contohnya ADHD, dyslexia, autism, intellectual disability, cerebral palsy atau apa juga keadaan yang memerlukan penjagaan khusus.
10 TIPS UNTUK IBU BAPA ANAK ISTIMEWA
1. BELAJAR
Pastikan anda faham diagnosis anak anda. Dapatkan penilaian dan maklumat daripada doktor yang merawat.
Dapatkan maklumat sepenuhnya, secara berperingkat, sama ada secara langsung dari doktor atau bacaan yang tepat. Ini termasuk dalam hal rawatan dan pemeriksaan susulan.
2. DAFTARKAN
Bagi anak yang sudah atau akan bersekolah, pastikan anak didaftarkan dengan Jabatan Kebajikan Masyarakat (borang khas JKM yang ditandatangani doktor) sebaiknya pada usia pra-sekolah.
Ini penting untuk pastikan anak dapat keistimewaan yang dikhususkan untuk mereka seperti elaun khas atau kemasukan ke pendidikan khas.
3. SEKOLAHKAN
Bincang dengan doktor dan cikgu tentang penempatan sekolah (akan ditentukan oleh JKN setelah borang diserahkan) iaitu sama ada kekal aliran perdana, aliran khas integrasi atau pusat dalam komuniti.
Dalam keadaan macam mana pun anak anda, jangan abaikan pendidikan anak.
4. BETULKAN PERSPEKTIF
Letakkan situasi pada perspektif yang tepat. Fahami bahawa tingkah laku dan keadaan anak anda adalah disebabkan kondisi perubatannya dan bukan sekadar ‘perangai’.
Jangan rasa malu atau marah dengan perbuatannya. Suatu hari, bila mereka dewasa, ia mungkin akan jadi kenangan yang manis untuk anda.
5. PILIH PERTARUNGAN
Jangan terlalu tertekan dengan perkara yang kecil. Ada kalanya, jalan terbaik ialah berkompromi daripada menimbulkan persengkataan besar.
Ada kala anda terpaksa mengalah bila mereka tak mahu makan atau pakai baju warna oren atau duduk di kerusi.

6. JANGAN ABAIKAN SISI POSITIF
Kekalkan sisi positif anak anda. Tidak kira betapa sukarnya menjaga dia, pasti ada sisi indah dalam kehidupannya.
Tuliskan semua perkara positif tentang anak anda dan lihat semula tiap kali anda berasa terlalu tertekan. Contohnya, setiap kali dia buat salah, mesti dia datang peluk ibunya selepas itu.
7. JAGA DIRI
Jaga kesihatan anda. Anda adalah orang yang paling penting dalam hidup anak anda. Maka, anda perlu kekal sihat dan kuat untuknya.
Dapatkan rehat dan tidur yang cukup, jumpa doktor bila sakit dan dapatkan bantuan bila perlu. Jangan jadi hero.
8. JAGA RUTIN
Tetapkan rutin yang konsisten seperti waktu makan, bermain, tidur, keluar rumah. Anak istimewa mudah terkesan dengan perubahan rutin.
Permudahkan urusan mereka dan jangan libatkan mereka dengan terlalu banyak aktiviti dalam sehari.
9. BERSIFAT REALISTIK
Tetapkan jangkaan yang realistik sesuai dengan kemampuan anak anda. Jika anak anda ada masalah autism, dyleksia dan learning difficulties, jangan paksa mereka jadi engineer/doktor/arkitek bila besar nanti.
Biar mereka explore minat dan kemampuan mereka.
10. CIPTA MAKNA KEJAYAAN SENDIRI
Cipta makna kejayaan bagi anak anda sendiri. Seperti kata guru saya, ada kalanya, ada seorang ibu perlu realistik dan berpada dengan meletakkan tanda aras berjaya bila anaknya boleh solat, mengaji dan berdikari sendiri.
Tak jadi pelajar harapan sekolah pun tidak apa. raikan kemampuan mereka dan jangan terlalu fokus kepada apa yang mereka tidak mampu lakukan.
..dan yang paling penting, berbaik sangka dengan Allah. Setiap yang diatur olehNya adalah yang terbaik untuk masa lalu, masa kini dan masa akan datang. Jangan putus asa untuk terus berdoa, agar Allah memelihara mereka ketika kita ada dan nanti bila kita tiada.
Sebahagian tips diolah dari tulisan Smith & Segall, 2015.
Sumber: Facebook Dr Rozanizam Zakaria


Jangan Biarkan Anak Jenis Sensitif Jadi Mangsa Buli Di Sekolah, Ikut 8 Tips PENTING ini

Kes buli di sekolah semakin menjadi-jadi dan perkara ini sudah tentunya membimbangkan ibu bapa. Menerusi perkongsian Puan Maryam Jamadi di laman Facebooknya, beliau menjelaskan bahawa anak jenis sensitif sering menjadi mangsa buli.
Jelasnya, mereka akan hanya menangis ketika dibuli kerana terlalu takut untuk melindungi diri sendiri. Sekiranya anak anda memiliki personaliti seperti yang dijelaskan, baca penulisan ini sampai habis.

Baca juga: Setiap Tahap Usia Ada Kemahiran Menulis Yang Berbeza-Beza, Cuba Ibu Ayah Check
ANAK JENIS SENSITIF JADI MANGSA BULI DI SEKOLAH

Bila ada kes buli londehkan seluar kawan baru-baru ini, anak saya pun pernah kena buli juga dekat sekolah.

Duit kena ambil
Bekas pensil disorok
Botol air pecah
Alat tulis lesap
Buku kena conteng

Paling ekstrim baru-baru ini, ada kawan dia cucuk betul-betul tepi mata guna pensil. Sikit lagi nak kena mata.
Pengalaman saya berkerja dengan bermacam-macam personaliti anak, saya boleh simpulkan yang:
1. High need baby = sensitive child
Ini bermakna bayi jenis high need akan membesar menjadi anak jenis sensitif.
2. Masalah anak jenis high need adalah mereka terlampau sensitif dengan persekitaran. Sentiasa perlukan perhatian, sentuhan dan kasih sayang daripada mak atau ayah.
Terlampau peka dengan perubahan. Contohnya anak yang melekat 24 jam dengan mak, bila ayahnya peluk waktu dia tidur pun dia boleh tahu.
3. Bila anak masuk fasa toddler, mereka peka dengan perubahan muka orang, emosi orang lain dan tanggapan orang terhadapnya.
3. Disebabkan terlampau sensitif dan empati dengan perasaan orang lain, mereka mudah bertolak ansur dengan kawan dan orang lain.
4. Bila di tadika atau sekolah, jika salah pilih kawan memang boleh jadi target buli. Sebab anak jenis ini tak suka ada konflik, kalau boleh nak semua orang sayang dia.
5. Bagi anak jenis sensitif, tak apalah diri berkorban untuk orang yang dia sayang.
6. Baik dan bertolak ansur sangat sampai orang senang ambil kesempatan.

INI APA YANG IBU AYAH BOLEH BUAT
Nasihat saya buat mak ayah lain yang ada anak jenis sensitif:
1. Percaya kebolehan anak.
2. Beri ruang dan masa untuk anak menangis, jangan marah anak menangis tak kiralah anak perempuan atau lelaki.
3. Sentiasa highlight kebolehan anak supaya keyakinan diri mereka meningkat.
4. Adil jika ada adik beradik lain, janganlah disebab anak jenis sensitif senang bertolak ansur kita sentiasa menangkan anak yang susah bertolak ansur.
5. Ajar anak cara selesaikan masalah dan konfik mengikut situasi.
6. Tolong jangan salahkan mangsa buli, sentiasa tekankan yang orang lain yang salah sebab membuli dan bukannya anak salah menyebabkan diri dibuli.
7. Backup anak jika memang anak berada di pihak yang betul, jangan biarkan ada campur tangan ahli keluarga lain.
8. Sentiasa ambil tahu tentang perihal di sekolah dan kawan-kawan.
Memang masa anak kecil, kita nampak anak jenis banyak menangis ini nampak lemah, nampak mudah dibuli-bulikan sahaja. Tetapi percayalah, ia bukanlah menandakan anak kita lemah atau mudah putus asa.
Semoga bermanfaat!
Baca juga: Tahap Fokus Anak Mengikut Umur, Jangan Terkejut Kalau Si Kecil Asyik Tak Duduk Diam
Sumber: Facebook Maryam Jamadi


‘Anak Jadi Robot’- Mak Ayah Mengamuk Beg Sekolah Berat & Jadual Kelas Padat

Baru-baru ini kecoh di laman media sosial mengenai isu sistem pendidikan negara. Hal ini sering dibangkitkan dalam kalangan ibu bapa kerana seolah-olah sistem pendidikan negara makin membimbangkan dan ‘membebankan’ anak-anak. Tambah pula, ada juga dalam kalangan guru yang menyuarakan pendapat di laman media sosial namun diambil tindakan.
Baca juga: Bantu Sahabat ‘Istimewa’ Buka Tali Pinggang Untuk Buang Air, Telatah Murid Ini Dapat Pujian

‘ANAK JADI ROBOT’- MAK AYAH MENGAMUK BEG SEKOLAH BERAT & JADUAL PADAT

Antara isu yang dibangkitkan dan mendapat sambutan ramai adalah isu beg sekolah berat, silibus tinggi dan padat. Bukan itu sahaja, bilangan murid yang ramai dalam kelas, subjek yang banyak murid belajar dan masa belajar untuk subjek teras terutamanya Matematik tidak mencukupi turut dibangkitkan.

Foto: HarakahDaily

Mungkin keadaan ini akan menyebabkan kesihatan anak-anak terjejas dan mereka seolah-olah menjadi ‘robot’ kerana terlalu dihimpit dengan tekanan pembelajaran.
‘ANAK MENGELUH BEG BERAT DAN BANYAK SANGAT…’
Menjengah ke ruangan komen, ramai dalam kalangan ibu bapa yang menyatakan bahawa anak-anak mereka mengalami masalah yang sama dan menjadi ‘fed up’ untuk terus belajar. Mungkin inilah sebabnya yang menjadikan anak-anak zaman sekarang semakin malas dan hanya mahu menjadi ‘influencer’ sahaja apabila dewasa kelak seperti satu kenyataan yang viral baru-baru ini.

Diharapkan juga semoga pihak berkuasa tertentu dan Kementerian Pendidikan akan memandang berat hal ini supaya anak-anak kita akan terus cemerlang dalam hal pelajaran.
Sumber: Dr Rizal Abu Bakar


Anak Jantung Berlubang, Ibu Ini Kongsi Pentingnya Buat Anatomy Detailed Scan

Sudah menjadi sinonim dalam kalangan ibu hamil untuk menjalani pemeriksaan kandungan dan setiasa mengetahui perkembangannya melalui pemeriksaan imbasan kehamilan. Salah satu kaedah scanning yang kurang diketahui oleh orang ramai untuk mengetahui keadaan janin dalam kandungan secara lebih ‘in depth’ adalah melalui Detailed Anatomy Scan. Detailed Anatomy Scan atau Fetal Anamaly Scan sebenarnya sudah diperkenalkan sejak hampir 30 tahun dahulu lagi.
Penting untuk anda lakukan pemeriksaan kandungan kehamilan dengan lebih teliti untuk mengelakkan situasi yang tidak diingini seperti apa yang telah dikongsikan oleh ibu ini.

ADA REZEKI LEBIH, BUATLAH DETAILED SCAN…

Bismillah. Bila tengok video Lana Nordin haritu, memang menangis teresak-esak sama. Tengok anaknya Billy, perasaan ni boleh kata nak sama walaupun belum bersua muka lagi dengan baby sendiri ni. Sebenarnya nak kongsi benda ni bila baby dah keluar. Tapi memandangkan ramai kawan dekat FB ni berbadan dua, jadi saya kongsikan saja. Semoga bermanfaat untuk semua.

Pesanan untuk bakal ibu dan ayah, kalau ada rezeki lebih, buatlah detailed scan masa si ibu mengandung. Lebih penting daripada buat 3D 4D scan hanya untuk lihat wajah baby ikut hidung mak ke, ikut bibir ayah ke.

Detailed scan ni untuk tengok anggota-anggota badan baby secara terperinci seperti otak, jantung, buah pinggang, perut, bilangan jari tangan jari kaki, tulang belakang, kedudukan antara mata dan lain-lain. Kepala baby yang doktor check termasuklah cecair dalam otak, saiz kepala. Tengok juga baby ada sumbing ke tak. Ada ciri-ciri down syndrome ke tak. Jantung tu tengok dinding jantung, salur darah di jantung, ada kebocoran atau tidak. Buah pinggang pula tersumbat ke tidak. Macam-macam lagi.
BILA BOLEH BUAT DETAILED SCAN INI?

Detailed scan ni boleh buat bila usia kandungan antara 18-28 minggu tapi lebih baik antara 18-22 minggu sebab makin besar baby makin susah nak check, susah nak detect, susah nak tengok apa yang tak normal dan sebagainya. 2 orang anak sebelum ni, memang kami tak pernah buat. Kandungan kali ni memang tergerak hati nak buat. Masa tu dah 25 minggu. Dugaan buat kami. Doktor dapat kesan ada kebocoran di jantung baby. Terus kena rujuk pakar di hospital.
Mengikut doktor pakar, baby kami baby VSD iaitu mempunyai masalah “ventricular septal defects” atau kecacatan septum ventrikel. Secara spesifiknya PMVSD (Perimembranous Ventricular Septal Defects). Tapi inshaAllah ada harapan untuk “spontaneous closure” maksudnya lubang tertutup dengan sendiri. Sama ada sebelum baby keluar, atau selepas baby keluar.

Seharian juga menangis sampai demam bila dapat tahu. Tapi alhamdulillah ada hikmahnya juga. Sekurang-kurangnya dapat tahu awal, dapatlah nasihat sedikit sebanyak dari pakar sebelum bersalin. Juga boleh bersedia dari segi mental. Boleh merancang kelahiran baby ni, juga penjagaan selepas baby keluar nanti.
Sepanjang kehamilan kali ni, memang banyak dugaannya. Terlalu penat fizikal & mental sampai kadang rasa tak nak cakap dengan sesiapa. Nak duduk rumah diam-diam macam duduk dalam gua. Malas nak layan ragam manusia. Sekarang ni masih cuba positif setiap hari, walaupun risau & gundah gulana tu tetap ada.
Alhamdulillah ‘ala kulli hal. Dalam ujian Allah pasti ada hikmah & kebaikannya. Doakan baby keluar nanti sihat walafiat, dipermudahkan kelahirannya dan tiada komplikasi; mamma dan juga baby. Aamiin ya Mujib.
Cuma saya harap semua dapat mesej yang saya nak sampaikan. Detailed anatomy scan ni penting. Buatlah. Extra note: Ada yang tanya kos berapa. Saya ambil pakej detailed scan + 3D4D RM150. Kalau detailed scan saja RM110. Kos bergantung kepada klinik/hospital swasta tersebut.
Sumber : Ell F Azman


“Ingatkan Jatuh Biasa Sahaja”- Ibu Kongsi Detik Cemas Selepas Anak Jatuh Ketika Bermain

Antara kejayaan dalam proses pembesaran anak-anak adalah apabila mereka sudah boleh berjalan. Namun, ibu bapa perlu berjaga-jaga kerana mungkin akan banyak insiden yang melibatkan anak-anak jatuh ketika bermain. Begitu juga dengan kisah yang dikongsikan oleh ibu ini di laman media sosial apabila beliau berhadapan dengan detik cemas anaknya jatuh dan dikejarkan ke hospital kerana berhadapan risiko kekurangan oksigen.
INGATKAN JATUH RINGAN SAHAJA…

29 November 2019
Tibalah hari yang menjadi sejarah dan mimpi ngeri kami sekeluarga. Pagi hari tu awliya bangun tidur seperti biasa , cergas ceria dan selera makan seperti biasa. Lepas selesai makan dia pun bermainlah seperti biasa di bahagian depan laman rumah. Tak lama dengar dia menangis mengadu ada jatuh tapi cara dia menangis tu taklah teruk atau meronta-ronta menjerit kesakitan.

Jadi kami ingat cuma jatuh ringan jelah sebab kami yang dewasa tak nampak bagaimana dia jatuh.

3.pm: Selepas suami balik solat jumaat , awliya masih mcm biasa je tapi dia merengek mengantuk nak tidur tapi bila diajak tidur dia tak nak.
4.30pm: Bila dia dah mula mengaruk hempas2 barang Nuna ambil dukung dia ajak tidur. Tak lama tu dia ketiduran dipelukan Nuna. Tak sampai 5 minit tidur Awliya bangun semula sambil merengek then dia kembali baring tapi dalam keadaan sujud. Time ni macam tak pelik lagi sebab bila cakap dengan dia , Awliya masih respon lagi sebab asben betulkan posisi dia kepada baring.
Kebetulan Aliyah merengek so Nuna cakap kat asben “Ambillah Aliyah ni biar mama tidurkan Awliya”. Nuna baring sebelah Awliya dalam posisi mengiring sambil peluk dia , tapi time ni Awliya asyik pandang atas je. Bila tanya kakak ok tak? Dia jawab “takut” dengan sura seakan lemah , masa ni nuna dah rasa pelik sikit masa ni.
ANAK TAK SEDARKAN DIRI TAPI MATA TERBUKA LUAS

Sekelip mata Awliya jadi seperti tak sedarkan diri tapi matanya terbuka luas. Nuna bangun dan baringkan badan dia secara terlentang. Goyang-goyangkan badan dia sambil panggil nama dia berharap dia akn menyahut , tapi dia tak juga nyahut dan mata nya masih terbuka luas dan pandang atas. Badan nya pula mmg lembik seperti orang pengsan. Nuna panggil asben tengokkan kan Awliya.
Asben pun panggil dan goyang goyangkan badan awliya tapi tiada respon langsung walaupun mata dia terbuka luas. Asben dokong terus bawa ke singki dapur , basahkan muka dia banyak kali tetap tak ada respon dan badan memang lembik habis. Kami berdua meluru panggil ibu Nuna tengokkan awliya. Ibu ambil dokong diq panggil nama dan goyangkan badan pon sama juga terus ibu cakap bawak ke klinik cepat.

Asben dengan ibu je pergi klinik , sementara tu Nuna stay kat rumah tunggu abah balik ambil untuk bawa ke klinik. Sesampai di klinik asben bagitahu , Awliya kembali stabil, dia menangis macam mengantuk. Mo masa ni peliklah nampak normal je awliya masa ni tapi selepas ibu ceritakan awliya mmg collapse dan lembik , MO tetap juga buat untuk refer ke hospital untuk cek punca kenapa dia dalam keadaan tak bermaya tapi mata terbuka.
RISIKO OKSIGEN TAK SAMPAI KE OTAK

Sedang MO buat refer letter , asben bawak Awliya duduk di kerusi menunggu depan klinik. Tiba tiba Awliya muntah dengan banyaknya kemudian dia terus pengsan. Sedar keadaan tu MO terus suruh baring mengiringkan dia masa tu juga awliya terus kena sawan 1 badan kejang dan keras.
Keadaan memang jadi kelam kabut masa tu MO capai tangki oxygen dan inject ubat kancing gigi. Tak lama kemudian , badan awliya kembali lembut dan dia terus ditidurkan dan MO pasangkan oksigen sebab masa ni paras oksien awliya memang amat rendah dan takut risiko oksigen tak sampai ke otak. Ibu Nuna ada bagitahu semasa awliya terkena sawan , mata awliya pandang ke atas tetapi anak matanya bergerak seperti mengikut sesuatu dengan mata terbeliak. Ibu nuna dan asben memang tak lupa apa yang mereka nampak.

6.30pm: Ambulan pun sampai , setelah petugas siapkan semua dokumen asben pun naik ambulan dengan awliya. Kami semua follow dari belakang. Tapi semasa dalam perjalanan awliya kembali sedar dan bertindak agresif dan menangis meronta.
7.15pm: Sesampainya di hospital terus awliya di masukkan ke Zon Merah , masa ni Awliya masih dengan asben tapi masih menangis berikutan kepala nya sakit , Nurse masukkan ubat bontot untuk redakan sakit kepalanya.
Tak lama kemudian Awliya tertidur sendiri. Semasa Awliya tidur doktor maklumkan ke asben awliya akan dibawa utk full CT Scan untuk ketahui masalah dan punca awliya jadi begini. Sebelum masuk ke bilik CT-Scan Nurse bagi ubat tidur sikit sebab takut awliya terjaga apabila sedang scan nanti.
MUNGKIN ALAMI GEGARAN OTAK

9.00pm: Doktor maklumkan pada asben awliya akan ditahan 1 malam untuk dipantau dalam masa 24 jam jika berlaku lagi simptom sawan , muntah atau pengsan. Doktor suspek kemungkinan awliya mengalami gegaran otak. Dari result ct scan doktor bagitahu otak dan kepala awliya dalam keadaan baik tiada sebarang trauma , darah beku atau sebarang tanda yang musykillah senang cerita. Lagipun masa ni doktor tengok awliya dah kembali stabil dan aktif.Tiada lagi simptom simptom menangis meronta atau pasif masa tu.
11.00pm: Asben dan awliya naik ke wad , masa ni nuna dan abah serta baby aliyah je berada dihospital. Ibu dan anak lelaki nuna Adam dah balik dulu sebab masa ni adam dah ketiduran. Abah nuna bekalkan roti dan air susu kotak aja yang boleh sebab nak tapau kedai banyak tutup dan belikan tapau mamak asben taknak. Abah nuna bagitahu time ni Alwiya mmg dah nampak ceria dan aktif. Sesampainya abah kat wad anta bekalan awliya tegur abah seperti biasa selera makan pon seperti biasa.

Alhamdulillah legalah hati nuna ni sebagai mama. Setelah selesai anta bekalan , kami pon balik menuju ke kahang. Pada malam tu doktor ada ke katil awliya bertanya asben keadaan awliya sama ada normal atau ada tanda yang pelik atau meragukan. Asben bagitahu yang dia dah kembali normal main gelongsor , lompat lompat dan ketawa. So doktor cakap baguslah kita tengok lagi esok mcm mana. Pagi esoknya , doktor round patient dia tengok awliya aktif dan ceria. Dia pun kata bagus adik ni kuat dan ceria je.
Asben sempat seloroh cakap ni kalau kat rumah garang macam kak yong doktor. So , sampai nuna datang wad pun memang nampak awliya kembali ceria dan aktif. My cheeky awliya is back. Alhamdulillah Ya Allah. Sebelum discharge doktor bagitahu tentang keputusan darah dan ct scan semua normal tiada apa apa yang perlu dirisaukan. Alhamdulillah syukur Ya Allah.
Apa yang dapat disimpulkan Doktor suspek awliya gegaran otak. Mungkin sebab jatuh dibahagian kepala , ye mmg awliya ada mengadu jatuh tapi jatuh kat anggota mana dan macam mana mmg kami tak tahu sebab kami tak nampak. Tu silap dan kecuaian kami as a parents tak dapat nak pantau setiap pergerakan dia , walau mulut ni berpuluh ribu kali sebut “hati – hati” “main baik – baik”.
JANGAN AMBIL RINGAN ANAK JATUH

Seandainya kami tak bawa awliya terus ke klinik utk rawatan yang betul tapi sebaliknya bawa utk ikhtihar kaedah perubatan lain. Memang kami akan menyesal seumur hidup sebab awliya ada risiko mati otak apabila oksigen tak sampai ke otak dalam tempoh tertentu. Dengar pun takut apatah lagi kami yang alaminya. Nuna kongsikan sedikit apa yang doktor sampaikan kepada nuna.
Sekiranya anak jatuh tapi kita tak nampak jika ada tanda seperti sawan , muntah muntah , demam tinggi , pengsan atau lemah segerakanlah bawa anak anda ke hospital untuk mendapatkan rawatan secepat mungkin. Di hospital mereka akan pantau ank kita dan lakukan beberapa scan atau x-tray serta ujian darah. Di hospital memang cukup kelengkapan utk ketahui apa yang tubuh anak kita akan alami kesan dari jatuh itu. Dari luar memang tak nampak tapi dalaman kita tak tahu.

Jadi jangan ambil pandang mudah dan remeh bila anak mengadu jatuh atau anda nampak dia jatuh dan alami simptom di atas. Segerakan bawa ke hospital. Semoga perkongsian pengalaman yang Nuna lalui ini dapat beri manfaat kepada ibu bapa yang lain. Doakan kami semua diberikan kesihatan yang berpanjangan.
Sumber : Nuna Razak


‘Boleh Cedera Otak’- Jika Anak Terhantuk Atau Jatuh, Doktor Pesan Mak Ayah Check 8 Perkara Ini

Antara kejayaan dalam proses pembesaran anak-anak adalah apabila mereka sudah boleh berjalan. Namun, ibu bapa perlu berjaga-jaga kerana mungkin akan banyak insiden yang melibatkan anak-anak jatuh ketika bermain. Mungkin ada dalam kalangan mereka yang tidak menunjukkan tanda-tanda kesakitan selepas jatuh mahupun tiada sebarang luka. Tetapi, amat penting untuk ibu bapa memeriksa beberapa tanda jika tahu anak-anak pernah jatuh, supaya tidak melibatkan penyakit yang lebih serius!
BILA ANAK JATUH, MAK AYAH KENA PERIKSA 8 PERKARA INI

1. Lebam/lebam: ini tanda kecederaan tisu badan seperti otot, tendon, lemak, kulit dan kapilari(salur darah halus). Jika ia sangat keras, besar, dan berwarna sangat gelap, bawa jumpa doktor. Khuatir berlaku hematoma, pendarahan di bawah kulit.
2. Luka: jika nampak darah, periksa saiz luka. Jika lebih lebar dari lebar satu jari, perlu bawa jumpa doktor. Sementara itu, cuci sekali dengan air bersih, kemudian tekap. Tak usah cuci berulang kali. Darah hanya akan berhenti bila kita tekap luka.

3. Retak: jika ada nampak keganjilan dalam bentuk kepala anak, cuba raba kepalanya. Khuatir ada keretakan pada tengkorak. Hanya keretakan sehingga tulang tengkorak terbenam atau terangkat dapat dirasa. Jika tak pasti, bawa jumpa doktor.

4. Menangis tak henti (inconsolable cry): Jika anak kecil(umur kurang 3 tahun) menangis tanpa boleh dipujuk, kemungkinan anak mengalami sakit kepala. Sakit kepala berpanjangan mungkin akibat kecederaan otak. Bawa jumpa doktor.
5. Pandangan kabur: bahagian otak yang memproses penglihatan terletak di bahagian belakang kepala. Jika terhantuk di bahagian belakang kepala dan selepas itu pandangan jadi kabur, mungkin ada kecederaan otak. Bawa jumpa doktor.
6. Pengsan: jika anak tidak sedarkan diri selepas terhantuk, mungkin berlaku kedeceraaan otak. Kecederaan otak yang boleh berlaku adalah: gegaran(consussion), lebam(contusion), atau pendarahan. Bawa jumpa doktor.
7. Muntah: kadang-kadang lepas terhantuk, anak akan muntah. Tetapi jika anak muntah berterusan, ia mungkin tanda ada kecederaan otak. Muntah-muntah ini boleh disebabkan kerana tekanan dalam otat meningkat. Bawa jumpa doktor.

8. Sawan: ini juga salah satu tanda berlakunya kecederaan otak. Simptom sawan adalah, anak mata naik ke atas, mulut berbuih, bibir biru, kejang leher serta tangan dan kaki, terkencing, terberak, dll. Salah satu simptom ini berlaku, jumpa doktor.
Anak-anak perlu dipantau dalam masa 24-48 jam selepas terjatuh. Sebahagian simptom yang disebutkan tadi kadang-kadang tidak terjadi serta merta selepas jatuh, tetapi terjadi lewat sedikit. Maka sekurang-kurangnya seharian.
Jika tiada tanda-tanda yang membimbangkan, boleh beri Paracetamol dan letakkan tuaman ais pada kawasan yang terhantuk untuk mengurangkan sakit dan mengelakkan bengkak yang besar. Boleh tuam selama 5-10 minit dan diulang 3 kali sehari.
Nasihat terakhir: Jika anak jatuh, buatlah keputusan ikutlah naluri hati seorang ibu. Walaupun anak kelihatan elok sahaja tetapi ibu risau dan ragu, maka bawalah jumpa doktor. Tak apa jika terlebih waspada, daripada terlebih ambil ringan.
Sumber: Dr. Kamarul Ariffin Nor Sadan


Terkejut Baby Meraung Sebab Jatuh Katil, Usah Panik Angkat Dia & Buat Langkah Ini, SEGERA!

Kanak-kanak kecil secara nyatanya mempunyai sifat ingin tahu dan suka meneroka. Maka, tidak hairanlah sekiranya mereka acap kali terjatuh. Ia merupakan perkara biasa. Ibu bapa mana tak risau bila lihat anak jatuh depan mata sendiri, betul tak?
Banyak kesan dari jatuh yang menyebabkan lebam ringan dan luka pada si kecil. Tetapi sesetengahnya boleh menjadi serius dan memerlukan rawatan perubatan segera.

Baca juga: “Biji Putih Apa Pula Ni Di Bawah Mata?”- Ketahui Tentang Biji Kolesterol & Cara Menghilangkannya!
ANAK JATUH KATIL: LANGKAH PERLU DIAMBIL
Gambar hiasan: GettyImages.

TINDAKAN YANG BOLEH DIAMBIL
1. SEKIRANYA MENGALAMI KECEDERAAN SERIUS
Hubungi 999 untuk bantuan kecemasan dan jangan pindahkan anak jika mendapati mereka dalam keadaan sebegini:

Kepala, leher, belakang, tulang pinggul atau paha cedera dengan teruk.
Tidak sedarkan diri.
Mengalami masalah bernafas.
Tidak bernafas (mulakan CPR jika anda tahu cara melakukannya).
Kena sawan.
Menjadi sangat mengantuk atau sukar untuk bangun.
Sangat cerewet atau kecewa dan tidak boleh dilayan.
Muntah lebih daripada sekali.
Mengadu sakit kepala, leher atau sakit belakang.
Mengadu kesakitan yang semakin meningkat di mana-mana.
Tidak berjalan seperti biasa.
Mata mereka tidak fokus seperti biasa.
Mempunyai sebarang tingkah laku atau gejala yang membimbangkan anda.

2. SEKIRANYA MENGALAMI KECEDERAAN BIASA
Tetapi sekiranya, anak tidak mengalami muntah dan sebarang gejala di atas, anda boleh mengambil tindakan ini:

Tenangkan anak dan periksa sebarang kecederaan di tubuhnya.
Letakkan kompres sejuk atau pek ais pada sebarang benjolan atau lebam.
Beri acetaminophen atau ibuprofen untuk mengurangkan kesakitan jika anak sedarkan diri.
Biarkan anak anda berehat secukupnya untuk beberapa jam.
Pada 24 jam seterusnya, perhatikan anak anda dengan teliti jika mempunyai sebarang gejala atau tingkah laku yang luar biasa.

FIKIRKAN LANGKAH PENCEGAHAN!

Insiden anak jatuh katil bukanlah perkara yang boleh dipandang remeh. Apabila ia berlaku, secara tidak langsung akan membuka mata ibu bapa untuk menghalang perkara ini daripada berulang.
Namun, lebih baik mencegah daripada ia menjadi nyata, betul tak?
Ingat, dalam apa jua keadaan, jangan sesekali membiarkan kanak-kanak yang masih kecil dibiarkan bersendirian di atas katil dewasa tanpa pemantauan. Selain berdepan risiko terjatuh dari katil, mereka juga mungkin boleh terhantuk dinding berhampiran katil atau terperangkap bersama barangan lain.
Sebaiknya, letakkan pagar sebagai penghalang di katil anda.
Sumber: Kids Health


Anak Kecil Pintar Mengaji, Cukup Luar Biasa!

Subhanallah, comel sungguh adik comel ini mengaji bersama ayah!


Anak Kecil Puasa Tapi Tak Solat, Ibu Ini Kongsi Cara Berkesan Ajar Anak Solat Juga

Kebanyakan ibu bapa lebih menyuruh anak-anak kecil mereka untuk berpuasa berbanding menunaikan solat lima waktu sehari. Hal ini kerana ibu bapa beranggapan berpuasa lebih mudah kerana hanya perlu menahan lapar dan dahaga.
Walau bagaimanapun, tanggapan itu tidak seharusnya berlaku kerana solat itu tiang agama dan sebagai umat Islam diwajibkan untuk menunaikan solat lima waktu setiap hari. Untuk kanak-kanak, pergerakan serta bacaan dalam solat pasti agak sedikit sukar untuk mereka faham dan ingat.

Baca juga: Siapa Cakap Anak Menangis Pergi Sekolah Tak Normal? Ini 4 Tricks Mak Ayah Boleh Buat
ANAK KECIL PUASA TAPI TAK SOLAT, IBU INI KONGSI CARA AJAR ANAK SOLAT

Bagi ibu bapa yang masih tidak tahu bagaimana mahu mengajar anak-anak solat, ikuti perkongsian Puan Nurul Shazalina di laman Facebooknya.

Kedengaran isu ajar anak berpuasa tapi tak ajar solat Ramai dah beri pendapat,sepatutnya ajar anak solat dulu baru ajar anak berpuasa. Ya ini paling tepat. Saya dah tak perlu ulas,sebab semua tepat tepat dan bagus.
Ini 2 reason yang mungkin. Bukan parents tak nak ajar solat,tapi puasa lebih senang sebab suruh tahan makan minum sahaja. Semua orang boleh buat tanpa perlu apa apa hafalan. Mungkin ini reason ramai berpusu pusu minta anak puasa.
Ok tak apa sahabat semua,saya nak share cara ajar anak solat berperingkat peringkat. Saya bukan bagus pun,bukan pandai agama pun.
Anak saya pun belum lengkap solatnya tapi sedang berusaha lengkapkan Cuma saya terpanggil untuk buat perkongsian ini. Saya yakin ramai perlukan tips ini.

Ok pertama sekali, sedari bayi lagi,kita sebagai ibu bapa kena sentiasa tunjuk kita solat. Especially ibu ibu sebab kebanyakan masa kita bersama mereka di rumah kan.
Jangan solat sorok sorok. Sentiasa solat berhampiran mereka. Lakukan setiap hari. Saya tahu ramai je buat macam ni tapi saya yakin ada juga yang tidak buat begini. Ada di antara mereka perlukan keadaan tenang,bilik khas untuk khusyuk.
Tapi saya syorkan,bawa bayi anda letak berhampiran. Percayalah,umur setahun dua nanti,mereka akan ikut pergerakan kita solat. Jangan expect mereka terus pandai. Ikut pergerakan solat adalah langkah pertama.
Bila mereka dah boleh mula bercakap dengan lancar,ajar mereka bacaan dalam solat. Ikutkan dari kecil kita dah biasakan dengan bacaan ayat quran at least yang basic supaya senang mereka recall sebab dah biasa dengar kan.
Ok first hafal surah al fatihah. Lafaz hari hari dengan anak. Sampai dia hafal. Jadi bila dia dah hafal, sekarang solat dia dah boleh ada bacaan surah al fatihah. Jadi dia ikut solat sambil ada bacaan al fatihah.
JANGAN TUNGGU SEHINGGA ANAK DAH HAFAL SEMUA BACAAN

Jangan tunggu sehingga anak kita hafal lengkap semuanya baru suruh solat. Mungkin ini antara kes yang terjadi. Ada yang menunggu anak bersedia hafal semua baru nak anak solat.
Ok lepas tu ajar mereka sikit sikit bacaan dalam rukuk. Ambil masa sehari ajar yang mudah mudah dahulu. Bacaan rukuk. Dah hafal tu suruh dia baca masa rukuk dalam solat.
Lepas tu bacaan sujud. Dan seterusnya. Semua berperingkat. Untuk anak anak yang tidak kuat daya hafalan,jangan harap sehari dah hafal atau buat expectation tinggi. Tolong fahami kemampuan anak anda. Beri masa yang penting teruskan.
Tips saya bagi hafal yang mudah mudah dulu. Tak perlu ikut urutan. Tahiyat akhir dan doa qunut paling last sekali saya ajar hafal setelah yang lain lancar. Kita jangan mulakan dengan yang panjang dulu. Biar yang senang je dulu.
Setiap anak berbeza. Jangan sesekali marah,kenapa susah sangat nak hafal. Anak jiran tu dah hafal semua! Haa jangan macam tu ok. Setiap orang lain daya hafalnya. Mungkin berminggu,mungkin berbulan malah bertahun. Teruskan mendidik.

Lepas tu lagi satu cara,setiap solat anak kita,kita berada di sebelah. Ni jangan solat berimam. Bukan sebab saya tak galakkan solat jemaah dengan anak. Sebab tujuan sekarang saya nak anda bantu anak anda solat.
Kalau anda imamkan,anda tak dapat betulkan bacaan anak. Anak di belakang mungkin khayal atau berangan atau sekadar ikut pergerakan. Jadi mereka takkan dibiasakan membaca bacaan solat sendiri.
Ok duduk sebelah sambil anak solat,bagi dia baca semua kuat kuat. Kita betulkan bacaan atau tolong bacakan dan dia ikut. Buat hari hari sampai dia boleh baca sendiri
Setiap kali lepas solat,beri kata pujian dan pelukan serta ciuman. Bagitahu Allah suka orang yang berusaha nak solat. Banyak pahala anak insyaallah. Anak gembira dan lebih bersemangat apatah lagi bila dia berjaya baca bacaan solat tanpa bantuan dah.
Sumber: Facebook Nur Shazalina Zainudin


Ibu Ini Lahirkan Anak Kembar 4 Selepas Berdoa di Mekah. Subhanallah!

Anak Kembar 4
Sememangnya tidak dapat dikhabarkan betapa gembiranya nikmat pemberian Allah di dalam bentuk zuriat. Dan pasti ianya lebih menggembirakan sekiranya pasangan suami isteri telah bercuba bertahun-tahun lamanya dan hampir berputus asa.

Takdirlah yang menentukan segala-galanya tetapi itu tidak bermakna kita harus berhenti berusaha. Begitulah kisahnya dengan pasangan suami isteri dari Indonesia, Heru Kunadi yang berumur 34 tahun dan Happy Ayunita Mahardina yang berumur 32 tahun. Mereka sudah lima tahun berkahwin tetapi masih belum dikurniakan anak walaupun telah banyak kali mencuba.
Gagal mengandung
Setelah gagal secara semulajadi, mereka memutuskan untuk menggunakan kaedah bayi tabung uji. Pertama kali mereka mencuba kaedah bayi tabung uji tersebut pada Januari 2013 tetapi gagal. Namun mereka meneruskan usaha kali kedua pada bulan berikutnya tetapi gagal juga. Kali ketiga pada bulan Mac 2013 juga menemui jalan buntu dan Happy serta suaminya hampir berputus asa.

Kemudian pada akhir 2013, mereka telah pergi ke tanah suci Mekah dan tidak berhenti-henti melafazkan doa bagi mengurniakan mereka cahaya mata yang sangat-sangat diidamkan. Di sana Happy bersungguh-sungguh berdoa kepada Allah agar dikurniakan anak kembar 4, iaitu empat orang anak sekaligus.

Bayi tabung uji
Sekembalinya dari sana selang beberapa bulan, mereka bercadang untuk mencuba kaedah bayi tabung uji buat kali terakhir. Tanpa memberitahu sanak-saudara, mereka telah ke Hospital Siloam Surabaya. Mereka mendapat inspirasi daripada artis Indonesia terkenal seperti Inul dan Jonatan Frizzi yang telah berjaya mendapat anak kembar di sana.
Setelah menghabiskan hampir sebulan di Surabaya, akhirnya berita yang mereka nanti-nantikan muncul jua. Apa yang lebih memelikkan adalah, doktor telah mendapati bukan tiga bayi yang dikesan di dalam perutnya, tetapi empat janin bayi. Tentu sekali anak kembar 4!
Di saat itulah mereka teringat lafaz doa yang dirakamkan di tanah suci Mekah. Betapa gembiranya pasangan tersebut, Allah sahaja yang tahu. Tetapi bukanlah semuanya semudah yang disangkakan.
Setelah mendapat tahu hal anak kembar 4 tersebut, doktor ada menyarankan supaya salah satu daripada bayi tersebut mungkin terpaksa digugurkan. Ini kerana salah seorang bayi tersebut terhimpit oleh tiga lagi bayi di bahagian paling bawah rahim. Risiko yang ditanggung oleh Happy dan bayi-bayi tersebut sangatlah tinggi.
Rezeki dapat anak kembar 4
Namun Happy tidak mahu mengalah kerana rezeki tersebut adalah kurniaan Allah dan sesungguhnya beliau telah bersungguh-sungguh doa di Mekah untuk mengurniakan anak kembar 4, iaitu empat orang anak dan ternyata sekali pemintaan beliau termakbul. Oleh itu beliau gagahkan juga dan enggan membuang salah satu daripada bayi tersebut dan bertawakal sepenuhnya kepada Allah.
Selepas berkeras juga, akhirnya doktor membenarkannya tetapi harus dipantau rapi. Begitu banyak pantang larang terpaksa dilalui dan untuk itu Happy sanggup tempuhinya juga. Begitu tabahnya wanita ini dengan ujian Allah.
Semenjak hamil dua bulan, beliau berhenti bekerja dan betul-betul menjaga kesihatannya. Malah beliau turut berhenti dari menggunakan telefon bimbit dan hanya berhubung dengan sanak saudara dan rakan taulan melalui Facebook. Seringkali beliau menceritakan pengalamannya melalui laman sosial tersebut.
Akhirnya beliau selamat melahirkan keempat-empat anak di dalam kandungannya itu sewaktu berusia 32 minggu dan 5 hari. Tiga daripadanya adalah lelaki manakala seorang perempuan. Mereka lahir ke dunia ini seberat 2kg, 1.8kg, 1.6kg dan 1.3kg. Mereka diberi nama Rabani, Habibi, Ghani dan Safea.
Ya Allah, betapa gigihnya seorang ibu melalui onak ranjau demi anak-anaknya dan sesungguhnya Engkau menguji seseorang manusia itu setakat terdayanya. Terpulanglah kepada manusia untuk bersabar dengan ujian-Nya dan semoga kisah ibu lahir anak kembar 4 selepas berdoa di Mekah dijadikan iktibar kepada orang lain.
Jika teringin mendapatkan anak kembar, baca cara mendapatkan anak kembar tulisan kami sebelum ini.
Nota: Artikel dipetik dari merdeka.com


Ibu Luah Rasa Pening Anak Asyik Kencing Malam, Cuba Tips Dikongsi Doktor Ini

Masalah anak kencing malam adalah satu perkara nomal kerana itu bukanlah salah anak mahupun ibu bapa. Biasanya, kanak-kanak mula berhenti kencing malam selepas usia lima hingga enam tahun. Namun, 6.2% kanak-kanak usia tujuh hingga 12 tahun masih lagi terkencing waktu malam.
Menurut perkongsian Dr Redza Zainol di laman Twitternya, seorang ibu datang bertemu dengannya kerana ingin menyelesaikan masalah si anak kencing malam. Jelas wanita berkenaan, perkara tersebut sangat menyusahkan dan memeningkan kepala kerana perlu mencuci kencing anak setiap hari.

Baca juga: Anak Cepat Pandai Kalau Guna 5 Bahan Ini, Bantu Perkembangan Otak Si Kecil!
ANAK KENCING MALAM MEMANG PENING, TAPI NI CARA PALING POWER

Selepas doktor melakukan pemeriksaan ke atas kanak-kanak itu, tiada sebarang tanda-tanda gangguan saraf. Puncanya adalah kerana ruang pundi kencing yang kecil dan kurang hormon vasopressin semasa tidur. Vassopressin penting untuk mengurangkan penghasilan kencing pada waktu malam.

Sekiranya ibu bapa mengalami masalah anak kencing malam, ini beberapa tips boleh dicuba untuk mengatasi masalah itu:
1. Beri anak minum air secukupnya pada waktu siang. Ini kerana untuk mengelakkan anak minum air terlalu banyak pada waktu malam.
2. Bawa anak kerap ke tandas, 4 hingga 7 kali sehari dan paling penting pastikan anak kencing sebelum tidur. Kalau anak tak kencing sebelum tidur, kemungkinan besar mereka akan terkencing semasa tidur.

3. Guna alas tilam yang kalis air (waterproof mattress protector) supaya mudah dicuci.
4. Beri ganjaran kepada anak jika dia tak kencing malam. Beri stiker kegemaran anak ialah satu contoh bentuk ganjaran yang selalu diguna.
5. Hanya benarkan anak minum 2 jam sebelum tidur. Jangan terlalu kerap beri anak minum sebelum tidur. Takut mereka ‘terlajak’!
6. Elak beri minuman berkafein seperti kopi dan cola, ia akan buat anak lebih kerap kencing kerana kandungan gula yang tinggi boleh menyebabkan mereka mudah rasa nak terkencing.
Jangan hukum anak atau marah kerana anak boleh jadi tertekan sampai rasa rendah diri. Moga bermanfaat!
Sumber: Twitter Dr Redza Zainol


Bila Anak Kerap Sakit, Buat 9 Perkara Ini Untuk Tingkatkan Imuniti Mereka

“Aduhai, kenapalah 2-3 minggu ni Asyraf asyik sakit aja? Haritu dah baik, ni dah demam semula. Sistem antibodi lemah ke atau ada faktor lain?”
Sebenarnya, mungkin ramai dah tahu bahawa sistem pertahanan badan kanak-kanak masih belum matang semasa lahir, dan ia akan berkembang selari dengan tumbesaran kanak-kanak tersebut. Jadi, memang lumrah bagi anak kecil mengalami demam, selsema, batuk, dan sebagainya.

Walaubagaimanapun, sekerap manakah ia dikira normal? Menurut Dr Intan Juliana Abd Hamid menerusi DoktorBudak.com, kita tak perlu panik jika anak mengalami demam atau sakit yang berulang. 5-6 kali setahun adalah masih dianggap normal, selagi anak masih aktif dan tidak mengalami masalah serius seperti kesukaran bernafas, hilang kesedaran, sawan, dan tidak mampu makan atau minum.
Anda boleh cuba melakukan beberapa usaha untuk meningkatkan imuniti anak agar ia berfungsi secara optimum.

9 Langkah Meningkatkan Imuniti Tubuh Anak Dengan Berkesan
1. Meneruskan Penyusuan Badan
Bagi anak yang masih menyusu, penyusuan badan adalah antara cara yang terbaik untuk meningkatkan imuniti dalam tubuh mereka. Ini kerana susu badan mengandungi antibodi dan sel darah putih – iaitu 2 bahan utama yang memacu sistem pertahanan badan dan melawan sebarang jangkitan.

Jika anda mengalami payudara yang bengkak, cubalah mengepam dan memberi anak susu perahan sebagai alternatif buat sementara waktu. Di samping itu, ibu menyusu juga boleh meningkatkan pengambilan makanan yang berkhasiat agar ia turut dapat dimanfaatkan oleh bayi melalui susu ibu.
Foto Kredit: popsugar.com
2. Mempelbagaikan Sumber Sayuran & Buah-buahan
Pastikan anak-anak mendapat sumber sayuran dan buah-buahan yang terdiri daripada pelbagai warna kerana setiapnya mengandungi nutrisi yang berbeza. Kalau anak susah makan sayuran dan buah, kita janganlah berputus asa untuk mencuba menu-menu baru dalam hidangan harian mereka.
Selain dimakan dalam bentuk segar, buah-buahan juga boleh diolah dalam bentuk lain seperti jus, aiskrim, smoothie, dan sebagainya untuk menarik minat mereka. Namun, elakkan penambahan gula berlebihan ya!
Foto Kredit: thinkstockphotos.fr
3. Menambah Bawang Putih Dalam Hidangan
Salah satu cara yang boleh kita lakukan untuk meningkatkan imuniti anak adalah dengan menambahkan bawang putih dalam hidangan mereka. Bawang putih mengandungi bahan anti-virus dan anti-bakteria, membantu menstimulasikan sel pertahanan, dan menambah penghasilan antibodi. Ia juga memiliki sejenis kompaun sulfur yang bersifat anti-oksidan.
Cubalah tambahkan bawang putih dalam makanan harian seperti bubur nasi, sup ayam, spaghetti, atau garlic bread. Menurut sumber dari KidSpot, seeloknya bawang putih ini dimasukkan pada akhir masakan supaya ia tidak memusnahkan khasiat kebaikan yang disebutkan tadi.
Foto Kredit: browneyedbaker.com
4. Mematuhi Waktu Tidur Yang Baik
Waktu tidur memainkan peranan penting dalam kesihatan seseorang, termasuklah anak kecil. Merujuk kepada National Sleep Foundation, 11-14 jam tidur diperlukan bagi anak kecil berusia 1-2 tahun, 11-13 jam tidur bagi anak kecil berusia 3-5 tahun, manakala 9-11 jam tidur diperlukan oleh kanak-kanak berusia 6-13 tahun setiap hari.
Jika anak susah tidur siang, pastikan mereka masuk tidur lebih awal setiap malam.
Penelitian menunjukkan bahawa kurangnya tidur boleh mengurangkan penghasilan natural killer cell, iaitu senjata pertahanan tubuh yang berfungsi menyerang mikrob dan sel kanser. Ini akan membuatkan kanak-kanak (serta orang dewasa) lebih mudah terkena jangkitan.
Foto Kredit: keywordsuggest.com
5. Galakkan Riadah & Aktiviti Luar
Anak kecil zaman kini lebih banyak meluangkan masa di dalam rumah berbanding di luar rumah. Oleh itu, kebanyakannya cenderung menjadi kurang aktif kerana kurang melakukan aktiviti fizikal.
Oleh itu, cuba hidupkan amalan bersenam dan ajaklah anak-anak beriadah di luar dengan kerap. Aktiviti seperti ini bukan saja menyihatkan, tetapi ia turut menambah bilangan natural killer cell, sekaligus meningkatkan imuniti tubuh.
Foto Kredit: hertsmereleisure.co.uk
6. Mengelakkan Anak Daripada Perokok & Asap Rokok
Merokok bukan saja menjejaskan kesihatan perokok, tetapi ia juga merbahaya kepada orang di sekeliling mereka. Jika mahu anak anda sihat dan cerdas, pilihan terbaik adalah untuk berhenti merokok.
Ini kerana, asap rokok mampu membunuh dan merosakkan sel-sel yang penting dalam tubuh – terutamanya anak kecil. Sekalipun merokok di luar, sisa asap rokok tetap beracun dan akan melekat pada tubuh selama berjam-jam lamanya!

7. Elakkan Bersesak Di Tempat Awam
Risiko pendedahan penyakit meningkat dengan gejala ‘overcrowding’ di mana terlalu ramai orang dalam satu tempat. Terdapat seribu satu kuman yang berlegar-legar di ruang udara yang padat dengan manusia, dan kuman ini mampu menyelinap masuk ke dalam tubuh anak kecil dengan lebih mudah kerana sistem pertahanan mereka yang belum matang.
Semasa memilih pusat asuhan atau taska, pastikan nisbah antara penjaga dan kanak-kanak seimbang. Jika makan di luar, pilihlah tempat yang bersih dan makanan yang diselia rapi.

8. Say NO To Junk Food & Fast Food
Burger, nugget, pizza, kerepek, coklat, kek, gula-gula, dan air kotak. Sedap memang sedap. Senang nak dapat. Nak masak pun cepat. Tapi semua makanan ini amat kurang nilai nutrisi, bahkan mengandungi kandungan garam, gula, pengawet, bahan perasa, serta pewarna tiruan yang tinggi. Nak makan sekali-sekala tak apalah, tapi jangan jadikan ia kebiasaan.
Mahu atau tidak, kita sebagai ibu bapa perlu memainkan peranan untuk membantu mereka menghentikan tabiat ini dan sebaliknya cubalah perkenalkan sumber makanan yang segar, homemade, dan lebih terjamin khasiatnya. Dengan khasiat ini, barulah sistem imuniti tubuh anak dapat berfungsi dengan lebih efisyen.

9. Mengutamakan Kebersihan
Ajarkan anak menutup mulut ketika bersin, batuk, dan buang hingus yang dihembuskan pada tisu atau sapu tangan khas. Tabiat ini bukan saja membantu menampilkan identiti yang bersih, tetapi ia juga melindungi anak daripada menyebarkan kuman ke serata tempat.
Bagi anak kecil pula, perhatikan mereka dengan lebih kerap sekiranya mereka sedang tumbuh gigi dan suka mengeluarkan air liur. Pastikan wajah mereka selalu dilap. Kebersihan gusi dan gigi juga penting walaupun bayi hanya minum susu ibu. Bilaskan dengan tuala lembap setiap hari.
Foto Kredit: elmarada.org
Bukan Sekadar Ambil Vitamin & Suplemen!
Sungguhpun sesetengah vitamin dan suplemen boleh membantu meningkatkan imuniti, namun perlulah bersederhana dan tidak melebihi dos yang ditetapkan. Pengambilan Vitamin C secara berlebihan contohnya boleh merosakkan sistem hati.
Demam pada anak sebenarnya adalah respon tubuh terhadap jangkitan, ia menunjukkan bahawa sistem imuniti mereka sedang bekerja untuk memastikan tubuh anak sihat. Oleh itu, kita tak perlu risau selagi mereka tidak menunjukkan sebarang tanda-tanda luarbiasa.


Ini Tanda 9 ‘Red Flags’ Anak Hampir Ketagih Gajet, Ibu Bapa Kena Awasi!

Anak kerap meminta telefon saja? Tahukah anda, ini merupakan tanda-tanda amaran awal anak ketagih gajet. Apabila bangun pagi benda pertama yang dikejar si kecil adalah gajet seperti telefon bimbit dan seangkatannya.
Melalui perkongsian dari saudara Mohd Fhais Salim, terdapat 9 tanda awal anak ketagih gajet dan ibu bapa perlu berjaga-jaga mengawalnya. Ingat, jangan sampai anak ada rasa ‘full control’ kepada gajet sampai ibu bapa pula yang dikawalnya.

Baca juga: Cara Kawal Anak Tantrum, Bagi ‘Pre Warning’ Dahulu Bantu Si Kecil Lebih Bersedia
BILA TAK DAPAT TELEFON EMOSI ANAK MULA JADI KACAU
Gambar hiasan: Supplied.

Tak dapat telefon emosi jadi kacau. Awas, itu red-flag anak dah hampir-hampir nak kena ketagihan gajet tu. Jangan acuh tak acuh ye ibu ayah, bahaya tau bila dah ketagihan gajet ni.

Ada kajian yang di buat dekat University of Michigan berkaitan psikologi ketagihan gajet di kalangan kanak-kanak.
9 TANDA AWAL ANAK KETAGIH GAJET IBU BAPA PERLU BERJAGA-JAGA

Ini 9 tanda awal untuk kita berjaga-jaga:
1. Susah berhenti walau dah berjam-jam ngadap telefon dan gajet.
2. Hilang minat pada aktiviti non-gajet. Tak semangat buat aktiviti fizikal.
3. Kerap sebut sebut apa yang dia lihat dan dengar di telefon sahaja.
4. Tak boleh berenggang, ke mana pergi telefon di tangan.
5. Masalah tingkah laku yang sukar di fahami. Kejap sensitif, kejap keras kepala. Haish.
6. Cepat marah, mengamuk atau tantrum. Ketagihan gajet buat emosi mudah kacau.
7. Bangun tidur je cari telefon atau tv. Itu benda pertama yang dia ingat.
8. Bila nak makan kena ada telefon baru ada selera. Itu bahaya!
9. Gajet dah jadi mood booster dia. Tak dapat telefon dia moody.
Tolong semak red-flag ni kat anak. Diorang tak tahu bahaya gajet ni, diorang tahu nak seronok-seronok main telefon saja. Kita lah yang kena pantau, kawal dan sekat gajet anak-anak.
Wallahu A’lam.
P/s : Tolong share 9 red-flag ni dengan kawan-kawan lain yang ada anak juga supaya mereka pun alert dengan isu serius ni.
JANGAN SAMPAI ANAK RASA ADA ‘FULL CONTROL’ PADA GADJET
Gambar hiasan: Google.com
Tak boleh beri anak rasa dia ada ‘full control’ pada gajet yang digunakan… jangan!

❌ Anak tak boleh sesuka hati ambil telefon dan guna tanpa kebenaran.
❌ Anak tak boleh tentukan aplikasi apa yang dia nak main dan tak nak main.
❌ Anak tak boleh sewenang wenangnya delete atau install sebarang aplikasi tanpa izin.
❌ Anak tak boleh bawa gajet ke mana-mana sahaja yang dia mahu, terutama bilik tidur!
❌ Anak tak boleh membentak apabila di kawal & di sekat aktiviti gajetnya.
❌ Anak tak boleh tentukan cerita apa yang dia suka & tak suka.
❌ Anak tak boleh sesuka hati tukar, rewind atau fast forward cerita yang sedang di tonton.

Semua ini penting untuk mengelakkan ketagihan dan hilangkan rasa anak ada ‘full control’ selain, dia pulak yang nak control ibu ayah.
Sumber: Facebook Mohd Fhais Salim


6 Sebab Anak Cepat Bosan Dengan Mainan. Asyik Nak Gajet Je!

Bermacam-macam jenis mainan dah kita belikan. Tapi yang hairannya tak sampai 5 minit si anak dah tak nak bermain lagi dengan mainannya. Bila ke kedai, asyik minta mainan baru dengan alasan dah bosan dengan mainan lamanya.
Tak kiralah semahal atau secanggih mana mainan yang kita belikan untuknya, anak-anak kelihatan cepat bosan dengan mainannya. Cuba kalau diberi gajet, cepat betul mereka ‘segar’ kan?

6 Sebab Anak Cepat Bosan Dengan Mainannya
Oleh itu, ibu bapa kena tahu 6 sebab ini supaya anak lebih berminat untuk bermain dengan mainan mereka. Tak adalah nak menghadap gajet saja 24 jam!
1. Mainan Tidak Lagi Sesuai Dengan Usia Anak
Usia adalah antara faktor terpenting bila kita sebut tentang pilihan mainan kanak-kanak. Biasanya kalau mainan itu terlalu mudah, ia kurang mencabar. Tapi kalau susah sangat nak dimainkan, anak pun boleh stres juga. Kedua-dua keadaan ini boleh menjadikan anak cepat bosan dengan mainan tersebut.

Kita boleh mengambil kira usia yang disyorkan untuk mainan tersebut mengikut panduan di kotak mainan. Panduan tersebut memberi sedikit gambaran dalam fungsi mainan tersebut dalam melatih perkembangan kanak-kanak. Setiap mainan mempunyai fungsi berbeza dalam mengasah kemahiran kanak-kanak.

Nak pilih mainan untuk anak yang dah tahu bercakap mungkin agak mudah sebab mereka biasanya pandai meminta dan menunjukkan minat masing-masing. Bagi bayi pula, kita kena peka dengan milestone mereka sebab bayi cepat berkembang dari bulan ke bulan.
Kalau nak tahu cara memilih mainan sesuai dengan usia bayi, boleh rujuk artikel ini: Jangan Beli Mainan Bayi Sebelum Baca Tips Ini. Baru Sesuai Usia!
Foto Kredit: rainbowtreekids.com
2. Nampak Benda Yang Sama
Setiap kali melihat tempat / kotak permainan, mereka nampak mainan yang sama. Bukannya tak ada mainan lain, tapi mungkin mereka ‘terlupa’ kewujudan mainan-mainan yang lain.
Jadi, cuba ganti-gantikan mainan yang mudah diakses untuk menarik perhatiannya. Gunakan teknik ‘asing dan sorok’ supaya hanya mainan tertentu yang dikeluarkan setiap kali bermain. Dengan ini, anak juga tidak akan cepat bosan. Malah, berasa excited pula apabila terjumpa mainan yang dah lama tak dimainkan oleh mereka.
Boleh rujuk di SINI untuk mengetahui teknik kemas dan simpan mainan anak yang betul supaya mereka tak cepat bosan.

3. Banyak Sangat Mainan!
Sebenarnya memanjakan anak dengan melambakkan mainan untuknya bukanlah satu tabiat yang baik.
Menurut Pakar Pendidikan Kanak-kanak, terlalu banyak mainan dapat menyumbang ke arah rangsangan yang berlebihan. Ini menyebabkan anak rasa rimas sehingga tidak berminat untuk bermain dengan mainan tersebut. Mereka juga mungkin mudah berasa keliru dan sukar membuat keputusan untuk memilih alat permainan yang nak dimainkan.
Sebaliknya jika jumlah permainan dihadkan, anak lebih mudah fokus pada mainan yang digemari. Malah, dengan jumlah yang terhad ini mereka cenderung berimaginasi dan memikirkan lagi pelbagai cara untuk bermain dengan mainan tersebut.
Foto Kredit: bluemaize.com
4. Ibu Bapa Tak Ikut Serta / Terlalu Kerap Ikut Serta
Ada kalanya anak cepat bosan kerana mereka tak tahu menjadikan sesebuah permainan lebih menarik. Maka, penglibatan ibu bapa adalah penting sebagai langkah pertama menggalakkan anak agar suka bermain.
Namun, kita harus ingat yang anak perlukan ruang untuk belajar dan membesar. Kalau kita asyik turut serta, mereka mungkin akan terlalu bergantung kepada ibu bapa dan tak tahu bermain sendiri.
Oleh itu, pakar mencadangkan pada ibu bapa untuk memberi masa kepada anak untuk bermain dengan sendiri dahulu dan membiarkan mereka meneroka. Tak usah terlalu berhati-hati ketika anak sedang bermain, cukuplah hanya memantau dari jauh. Dengan cara ini anak dapat belajar untuk bergantung kepada diri sendiri dan melatih kemahirannya secara semulajadi.
Foto Kredit: iantackettbucketlist.blogspot.my
5. Anak Tak Berminat Untuk Bermain Ketika Itu
Kadangkala kita lupa yang anak kecil kita juga sama seperti kita dan orang lain yang mempunyai keinginan dan kegemaran yang tersendiri. Kita sendiri mesti tak suka didesak untuk melakukan perkara yang kita tidak mahukan lakukan. Begitu juga halnya dengan anak kecil. Mungkin pada masa itu mereka lapar, tidak selesa, atau memang tak ada mood untuk bermain.
Ibu bapa boleh mengambil inisiatif dengan memastikan mereka ditempatkan di ruang yang selesa. Jangan lupa pastikan semua keperluan anak dah dipenuhi terlebih dahulu.
Kemudian, barulah cadangkan 2-3 jenis mainan berbeza. Contohnya jenis quiet toys (puzzle, blok binaan) atau bola. Ini dapat membantu mereka membuat pilihan dengan lebih mudah.
Foto kredit : kranjang.com
6. Asyik ‘Disuap’ Dengan Gajet
Menurut Pakar Psikologi Perkembangan Kanak-kanak, rasa bosan anak terhadap mainan yang cepat adalah hal yang normal. Ini berlaku kerana tempoh fokus (attention span) anak kecil adalah lebih pendek berbanding orang dewasa. Disebabkan itu, anak cepat berasa bosan.
Sungguhpun begitu, dalam sedikit masa lagi mereka akan bermain semula dengan mainan itu – terutamanya apabila mereka sudah mampu memikirkan pelbagai cara untuk bermain dengannya.
Namun sekiranya mereka asyik di’suap’ dengan gajet, minda mereka tidak akan berkembang dan batas imaginasi mereka juga menjadi terhad. Mainan seperti Playstation, Game Boy, atau tablet cenderung menjadikan anak pasif selain menyebabkan anak ketagih. Apa yang menakutkan, pakar mendapati ketagihan ini boleh diibaratkan seperti memberi mereka 1 gram dadah jenis kokain!
Foto Kredit: youtube.com
Berasa Bosan Adalah Normal. Bahkan Ia Mungkin Petanda Yang Sihat
Setiap kanak-kanak adalah berbeza dan penuh dengan kejutan ketika waktu bermainnya tiba. Jangan putus asa sekiranya anak tidak berminat untuk bermain. Ini menunjukkan minda anak anda sedang berkembang dan dia juga sudah mula ada perkara yang menjadi kegemarannya.
Menariknya, saintis mendapati bahawa sesekali kita ibu bapa patut biarkan saja anak-anak berasa bosan. ‘Kebosanan’ sebenarnya dapat memberi kebaikan kepada perkembangan mental dan fizikal anak. Ia juga memberi peluang kepada otak mereka untuk menjadi lebih produktif telah dilatih untuk menyelesaikan masalah.
Mainan yang mahal dan baru tak semestinya menyelesaikan masalah anak bosan. Kadang-kadang cukup hanya dengan bahan yang ‘simple’ seperti pen, kertas, cat warna, atau kotak kosong pun dah boleh buat anak gembira dan ceria tanpa gajet!


“Dia Cium Lama Tangan Saya”- Guru Ini Kongsi Pengalaman Jumpa Kanak-Kanak Usia 5 Tahun Ketagih Porno

Mendidik anak-anak yang makin meningkat dewasa bukan perkara yang mudah. Selari dengan perkembangan teknologi yang kian meluas, minda anak-anak juga akan mudah terpengaruh dengan anasir-anasir negatif sejak dari usia muda. Tambah pula bila ibu bapa sering dedahkan anak dengan gajet, makin susah nak kawal anak bila dah terlampau ketagih.
Bukan sahaja ketagihan gajet, ketagihan video pornografi dalam kalangan anak-anak kecil juga perlu diberi perhatian. Seperti apa yang dikongsikan oleh guru ini dimana beliau berhadapan dengan situasi dimana bertemu dengan seorang kanak-kanak berusia 5 tahun yang sudah ketagih dengan video pornografi. Apa yang dilakukan oleh guru ini?

DAH MULA KETAGIH DENGAN PRONOGRAFI PADA USIA 5 TAHUN…

Cara bersalaman seakan lelaki yang cuba mengorat wanita…

Baru berusia 5 tahun, sudah pandai melakukan tarian yang mempunyai unsur lucah.

“YA MEMANG DIA TONTON VIDEO PORNO”

SUDAH NAMPAK PERUBAHAN POSITIF

Sumber : NikNurAtiqa